Suami isteri ditahan kes dadah
Oleh KOSMO!

27 Julai 2020, 6:45 pm
Oleh MOHD RAFIE AZIMI
ALOR SETAR – Lima individu termasuk sepasang suami isteri ditahan dengan rampasan dadah jenis heroin dan syabu bernilai RM188,000 dalam tiga tangkapan berasingan di daerah ini semalam.
Ketua Polis Kedah, Datuk Zainuddin Yaacob berkata, tangkapan pertama dilakukan kira-kira pukul 4.30 petang oleh sepasukan polis Bahagian Siasatan Jenayah Narkotik Daerah Kota Setar melibatkan seorang lelaki berusia 42 tahun di Jalan Lencong Barat.
“Lelaki itu yang menaiki kereta Porsche ditahan bersama sepeket plastik lut sinar mengandungi dadah jenis heroin dengan anggaran berat 455 gram.
“Soal siasat terhadap suspek membawa kepada serbuan di sebuah rumah di Taman Seri Impian kira-kira pukul 6.30 petang yang membawa kepada penahanan sepasang suami isteri berusia 40 dan 44 tahun,” katanya pada satu sidang akhbar di sini hari ini.
Kata beliau, pihaknya turut merampas satu plastik teh cina mengandungi ketulan mampat disyaki syabu seberat 1,036 gram.

“Polis kemudiannya melakukan tangkapan ketiga ke atas dua lelaki berumur 42 dan 37 tahun yang menunggang dua buah motosikal di tepi jalan berhampiran sebuah sekolah di Pokok Sena.
“Pemeriksaan terhadap mereka menemui tiga bungkusan plastik berisi ketulan mampat syabu seberat 3,106 gram,” katanya.
Tambahnya, pihaknya masih menyiasat siapa yang mengetuai kumpulan itu dan tidak menolak kemungkinan rumah yang disewa suami isteri terbabit mahu dijadikan makmal penghasilan dadah.
“Kesemua mereka direman selama 14 hari dan kes disiasat di bawah Seksyen 39B Akta Dadah Berbahaya 1952,” katanya.-K! ONLINE


Covid-19: Tujuh kes positif dicatat hari ini
Oleh NOR IDAYU BOSRO

27 Julai 2020, 5:34 pm
PUTRAJAYA – Sebanyak tujuh kes baharu Covid-19 direkodkan hari ini membabitkan tiga kes penularan tempatan dan empat kes import menjadikan jumlah kumulatif sebanyak 8,904 kes.
Ketua Pengarah Kesihatan, Datuk Dr. Noor Hisham Abdullah berkata, ketiga-tiga kes tempatan melibatkan warganegara di Sabah.
Beliau berkata, kes import pula melibatkan tiga warganegara dan seorang bukan warganegara yang dibenarkan masuk ke Malaysia atas urusan kerja dan pasangan kepada rakyat Malaysia.
“Kes import ini dari Australia, Rusia, Pakistan dan Indonesia masing-masing dengan satu kes,” katanya pada sidang akhbar di sini hari ini. -K! ONLINE


APMM patahkan cubaan seludup 230kg ganja
Oleh KOSMO!

27 Julai 2020, 5:15 pm
Oleh NORLIDA AKMAR IDROS dan NUR AMALINA AZMAN
LANGKAWI – Cubaan lima lelaki Indonesia untuk menyeludup dadah jenis ganja seberat 230 kilogram (kg) dianggarkan bernilai RM700,000 ke pulau peranginan ini gagal apabila mereka ditahan penguat kuasa Maritim Malaysia (APMM) di sini Sabtu lalu.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah berkata, radar Sistem Pengawasan Laut (SWASLA) mengesan dua bot pada kedudukan 40 batu nautika barat daya Pulau Rebak Besar bergerak ke perairan Langkawi kira-kira pukul 11.30 malam.
“Bot pemintas APMM yang sedang melaksanakan Op Benteng berjaya menjejaki dua bot kayu tersebut dalam keadaan bergelap pada kedudukan 40.4 batu nautika barat daya Pulau Beras Basah.
“Dua bot itu bagaimanapun melarikan diri sebaik menyedari kehadiran pihak berkuasa sebelum mereka dilihat mencampakkan bungkusan besar guni ke dalam laut,” katanya pada sidang akhbar di sini hari ini.
Kata beliau, kesemua empat bungkusan itu berjaya ditemui semula anggota penguat kuasa APMM.

“Sebuah lagi bot ronda APMM yang mengejar berjaya menahan dua bot tersebut dan pemeriksaan menemui dua lelaki dalam bot pertama dan tiga lelaki bersama dua guni besar di bot kedua,” ujarnya.
Menurut Mohd. Zawawi, hasil pemeriksan enam bungkusan guni itu mengandungi 230 kg ganja yang disyaki mahu diseludup ke Pulau Langkawi.
“Lima suspek merupakan warga Indonesia dan ketika ditemui, mereka tidak membawa sebarang dokumen pengenalan diri,” katanya.
Tambahnya, kesemua suspek berusia antara 25 hingga 57 tahun dan barang rampasan diserahkan kepada Pegawai Penyiasat Maritim Negeri Kedah untuk siasatan lanjut di bawah Akta Dadah Berbahaya 1952.-K! ONLINE


‘Lunchai’ diberkas belasah lelaki
Oleh KOSMO!

27 Julai 2020, 7:19 pm
Oleh IVAN AMIRUL
KOTA KINABALU: Polis menahan seorang ejen tarik kereta dikenali sebagai ‘Lunchai’ berikutan videonya membelasah seorang lelaki di kawasan Api-Api Centre menjadi viral di laman sosial semalam.
Lelaki berusia 35 tahun itu ditahan di kediamannya yang terletak di Taman Sempelang sekitar pukul 11.30 malam oleh sepasukan polis daripada Ibu Pejabat Polis Daerah (IPD) Kota Kinabalu.
Ketua Polis Daerah Kota Kinabalu, Asisten Komisioner Habibi Majinji berkata, pihaknya menahan suspek selepas menerima laporan yang dibuat oleh mangsa kejadian.
“Mangsa mengalami kecederaan di kepala dan badan akibat dipukul dalam kejadian terbabit.
“Kita menahan suspek bersama pakaian serta barangan yang dibawa ketika kejadian berlaku selain turut merampas motosikal digunakan suspek,” katanya ketika sidang media di pejabatnya hari ini.

Tambahnya, siasatan awal mendapati suspek mempunyai 16 kes jenayah lampau membabitkan dadah, curi dan mendatangkan kecederaan.
Kes disiasat mengikut Seksyen 324 Kanun Keseksaan iaitu mendatangkan cedera. K! ONLINE


Wanita hasilkan kek realistik, terima tempahan sehingga 2022
Oleh KOSMO!

27 Julai 2020, 7:54 pm
LONDON – Seorang pembuat roti yang dikatakan belajar membuat kek secara sendiri membuatkan orang ramai kagum melihat hasil ciptaannya yang begitu realistik dan teliti di laman perkongsian gambar Instagram.
Menurut akhbar The Sun, wanita warga Ukraine dikenali itu sebagai Kristina Dolnyk dan berumur 32 tahun. Dia mengambil masa sehingga tiga hari untuk menyiap sebiji kek berserta hiasan terperinci.
Dolnyk memuat naik gambar kek rekaannya di akaun media sosial, Instagram dolnyk.art.cake yang kini mempunyai lebih 17,600 pengikut. Dia juga menawarkan kelas membuat kek secara online berserta sari kata bahasa Inggeris.
Antara kek yang menjadi tarikan utama termasuk figura raksasa popular, Godzilla, watak filem badut menakutkan IT, kapal lanun, landskap pulau dan papan kekunci komputer.

KEK menampilkan wajah badut menggerunkan daripada filem blokbuster IT. – Instagram/dolnyk.art.cake

KEK berbentuk sebuah pulau dikelilingi laut.

ANTARA kek yang dihasilkan oleh Dolnyk.

KEK dompet jenama mewah bersama wang tunai ini kelihatan begitu realistik

“Perkara paling penting untuk saya adalah menghasilkan kek yang nampak realistik, cantik dan melazatkan,” katanya.
Hasil ciptaan luar biasa oleh Dolnyk itu menyebabkan dia menerima banyak tempahan kek, malah, sehingga awal tahun 2022. – Agensi


Dalang pindah PATI Rohingya
Oleh NORLIDA AKMAR IDROS

27 Julai 2020, 5:49 pm
LANGKAWI – Maritim Malaysia (APMM) mengesyaki penglibatan bot nelayan tempatan dalam penyeludupan 28 pendatang asing tanpa izin (PATI) etnik Rohingya ke Pulau Rebak Besar di sini pada Sabtu lalu.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah berkata, pihaknya percaya kesemua PATI itu dipindahkan dari bot induk berhampiran sempadan ke bot nelayan untuk dibawa ke pulau persendirian tersebut.
Kata beliau, kesemua etnik Rohingya diletakkan di kawasan hutan di pulau itu untuk bersembunyi sebelum mereka dipercayai akan bergerak dalam kumpulan kecil ke Pulau Langkawi.
“Maritim Malaysia (APMM) memandang serius perkara ini dan ingin mengingatkan kepada nelayan terlibat supaya tidak bersubahat dengan sindiket penyeludupan manusia ini,” katanya pada sidang akhbar di sini hari ini.
Pulau Rebak Besar terletak kira-kira tiga kilometer dari Pantai Chenang dan perjalanan ke pulau itu dengan bot memakan masa tujuh minit.
Dalam pada itu, kata beliau, seramai 27 etnik Rohingya yang dikhuatiri lemas ditemui selamat dan bersembunyi di pulau persendirian tersebut.

“Berikutan aduan seorang nelayan yang menemui seorang lelaki Rohingya di Pulau Rebak Besar, Bot Kilat APMM digerakkan ke lokasi dan menjumpai 26 lagi PATI dari etnik sama di pulau tersebut kira-kira pukul 6.15 petang semalam,” ujarnya.
Menurut Mohd. Zawawi, PATI yang ditahan berusia antara lima hingga 45 tahun dan mereka ditemui dalam keadaan letih dan lapar.
Tambahnya, pihaknya percaya kemasukan etnik Rohingya itu mempunyai kaitan dengan tangkapan dua tekong darat di pulau peranginan ini baru-baru ini.
Kosmo! hari ini melaporkan seramai 24 PATI etnik Rohingya didakwa hilang dipercayai lemas di perairan barat Pulau Langkawi di sini pada Sabtu lalu.
Kesemua PATI itu dikatakan terjun dari bot, namun hanya seorang daripada mereka ditemui dan ditahan pihak polis. – K! ONLINE


Dua warga Bangladesh cuba rasuah polis diberkas
Oleh KOSMO!

27 Julai 2020, 5:09 pm
Oleh KHAIRUL MOHD ALI
JOHOR BAHRU – Dua warga Bangladesh diberkas selepas disyaki cuba memberi rasuah kepada seorang pegawai polis dengan RM10,000 memakan diri apabila mereka ditahan di Balai Polis Danga Bay, di sini malam, semalam.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, dalam kejadian pada pukul 11 malam itu, kedua-dua suspek menyogok sejumlah wang itu bagi membebaskan sembilan warga asing yang ditahan menerusi Ops Benteng, pada hari sama.
“Menerusi operasi itu, polis menjalankan serbuan ke atas sebuah kondominium di bandar raya ini pada pukul 6.30 petang sebelum menahan sembilan warga asing, terdiri daripada lapan lelaki Bangladesh dan seorang lelaki Myanmar.
“Semasa dokumentasi dijalankan, dua warga Bangladesh berusia 35 dan 43 yang mengaku sebagai rakan suspek datang dan menghulurkan wang berjumlah RM10,000 sebagai imbuhan untuk melepaskan kesemua suspek,” katanya dalam satu kenyataan, di sini hari ini. -K! ONLINE.


Penyamun sasar warga emas dicekup
Oleh KOSMO!

27 Julai 2020, 5:52 pm
Oleh ABD. RAZAK OSMAN
YAN – Kegiatan jahat seorang bekas banduan menyasarkan wanita warga emas untuk melakukan samun barangan kemas sejak bulan lalu berakhir apabila dia ditahan polis hari ini.
Suspek berusia 36 tahun ditahan dalam operasi Ops Cantas oleh Jabatan Siasatan Jenayah Ibu Pejabat Polis Daerah Yan di hadapan sebuah rumah di Pokok Assam, Pendang dekat sini kira-kira pukul 12.30 tengah malam.
Ketua Polis Daerah Yan, Deputi Superintendan Shahnaz Akhtar Haji berkata, tertuduh disyaki terlibat dalam tiga kes samun membabitkan mangsa berusia 70, 74 dan 75 tahun di sekitar daerah ini.
“Dalam kejadian pada 26 Jun lalu, suspek didakwa pergi ke sebuah rumah di Yan dan kononnya mencari individu bernama Fendi sebelum meminta air.
“Suspek kemudian bertindak merampas seutas rantai gelang emas dan mangsa berusia 70 tahun mengalami kerugian kira-kira RM4,500,” katanya dalam satu kenyataan di sini hari ini.

Kata beliau, satu lagi kejadian pada 30 Jun lalu apabila suspek berpura-pura bertanyakan arah jalan ke Kuala Kedah sebelum merampas seutas rantai leher emas dianggarkan bernilai RM12,000.
“Kejadian terbaharu pada 16 Julai lalu berlaku apabila mangsa yang sedang menunaikan solat Maghrib didatangi suspek yang kemudian merentap rantai leher emas sertai dua rantai tangan emas dengan anggaran kerugian RM5,500,” ujarnya.
Menurut Shahnaz, suspek mengaku terlibat dalam tiga kes tersebut dan telah menjual semua barang kemas milik semua mangsa terlibat.
“Dalam tangkapan itu, kita merampas dua telefon bimbit jenama Vivo dan Oppo,” ujarnya.
Tambahnya, suspek yang mempunyai 12 rekod jenayah lampau berkaitan kesalahan dadah dan jenayah baru sahaja dibebaskan daripada penjara.
“Suspek yang positif dadah jenis syabu disiasat mengikut Seksyen 392 Kanun Keseksaan,” katanya.-K! ONLINE


Rompak hasil laut, dua bot Vietnam bernilai RM2.5 juta ditahan
Oleh KOSMO!

27 Julai 2020, 7:45 pm
Oleh ALICIA JOHNY KUEH
KUCHING: Kira-kira dua bot nelayan warganegara Vietnam yang sedang leka merompak hasil laut negara ditahan pada jarak lebih kurang 221 batu nautika, Utara Muara Tebas di sini, pada 24 Julai lalu.
Pengarah Agensi Penguatkuasa Maritim Malaysia (APMM) Sarawak, Laksamana Pertama Maritim Robert Teh Geok Chuan berkata, bot terbabit ditahan oleh Kapal Maritim (KM) Sri Aman yang sedang melaksanakan Op Naga Timur 1/2019 di sekitar perairan tersebut kira-kira 7.30 pagi.
“Pemeriksaan ke atas bot pertama mendapati 20 nelayan termasuk tekong berada di bot berkenaan manakala empat orang pula berada di bot kedua termasuk tekong yang sedang melakukan aktiviti penangkapan hasil laut secara haram.
“Kesemua nelayan tersebut adalah lelaki warganegara Vietnam yang berusia dalam lingkungan 21 tahun hingga 55 tahun dan tidak memiliki sebarang dokumen pengenalan diri yang sah,” katanya.
Beliau berkata demikian semasa sidang media APMM di Jeti Kompleks Maritim Tun Abang Salahuddin (Komtas), Muara Tebas di sini, hari ini.

Beliau berkata modus operandi bagi bot-bot tersebut adalah dengan mengambil segala hasil laut tidak kira besar atau kecil. Kedua-dua bot tersebut bergerak dengan jarak satu batu antara satu sama lain untuk mempercepat proses mengumpul hasil laut.
“APMM telah menyita kedua-dua bot nelayan, peralatan menangkap ikan, ikan campur dianggarkan seberat dua tan dan minyak diesel sebanyak 19,000 liter yang dianggarkan berjumlah RM2.5 juta,” katanya.
Sehubungan itu, kesemua tahanan dibawa masuk ke Komtas dan menjalani ujian saringan Covid-19 di Klinik Kesihatan Petra Jaya, Kuching sebagai langkah berjaga-jaga.
Kes akan disiasat di bawah Seksyen 15(1)(a) Akta Perikanan 1985, kerana tidak mempunyai sebarang dokumen yang sah untuk menangkap ikan di kawasan perairan negara, yang boleh membawa hukuman denda sehingga RM6 juta atau penjara sehingga dua tahun kepada tekong.
“Manakala kru boleh didenda RM600, 000 setiap seorang atau penjara sehingga dua tahun dan vesel mereka akan dilucutkan hak,” katanya.
“Dalam pada itu, semasa tempoh Perintah Kawalan Pergerakan (PKP), APMM hanya melaksanakan pengusiran ke atas bot nelayan asing bagi mengelakkan wujudnya kluster baharu,” katanya sambil menambah, dalam tempoh itu, sebanyak 13 bot nelayan asing telah diusir.
Namun, katanya, bermula 24 Jun, APMM telah diberi kebenaran untuk melaksanakan tangkapan ke atas bot nelayan asing (BNA).
“Setakat hari ini, APMM Sarawak berjaya menahan tujuh bot nelayan asing. Daripada jumlah tersebut, enam bot adalah dari Vietnam dan sebuah lagi disyaki dari Indonesia,” katanya.
Katanya, dalam tempoh itu, seramai 51 nelayan warganegara Vietnam serta lima nelayan warganegara Indonesia ditahan. Jumlah keseluruhan anggaran tangkapan tersebut lebih RM6.7 juta.
Robert menegaskan bahawa APMM akan berusaha sepenuhnya untuk menguatkuasa dan menahan mana-mana bot nelayan asing. K! ONLINE


UMT terima pengiktirafan MBOR
Oleh KOSMO!

27 Julai 2020, 4:52 pm
Oleh NORADILA MAHAMAD
KUALA NERUS – Universiti Malaysia Terengganu (UMT) menerima pengiktirafan Malaysia Book of Records sebagai universiti pertama di negara ini yang memperoleh ISO 9001: 2015 (Sistem Pengurusan Kualiti).
Naib Canselor UMT, Profesor Datuk Dr. Nor Aieni Mokhtar berkata, UMT memperoleh pensijilan itu dalam skop Pengurusan Latihan Berkaitan Kursus Perlesenan Selam Skuba, Perkhidmatan Pendidikan Di Peringkat Asasi, Diploma, Sarjana Muda dan Pasca Siswazah, Pengurusan Penyelidikan dan Proses Sokongan Universiti.
Menurutnya, pengiktirafan ini menunjukkan kesediaan UMT sebagai institusi sebagai pusat selam scuba negara dengan mematuhi prosedur standard dunia.
“Pensijilan ISO 9001: 2015 ini juga membuktikan keupayaan UMT dalam menyediakan perkhidmatan selam skuba terunggul yang dapat memenuhi keperluan dan meningkatkan keyakinan pihak berkepentingan.
“Pelaksanaan Sistem Pengurusan UMT yang mendokong Pelan Strategik UMT 2018-2022 berpandukan standard ISO merupakan salah satu inisiatif utama memastikan UMT sentiasa mengamalkan pengurusan berkualiti selari dengan visi menjadi universiti berfokus marin terunggul dalam negara dan disegani global,” katanya di sini hari ini.

Beliau berkata demikian selepas menerima sijil pengiktirafan itu daripada Pegawai MBOR, Nurul Fatihah Mahmood. – K! ONLINE


Geng Shahrul Susu masuk perangkap
Oleh KOSMO!

27 Julai 2020, 4:42 pm
Oleh NOOR HASLIZA NUSI
BALIK PULAU – Polis berjaya menumpaskan kumpulan pecah rumah dan curi motosikal dikenali Geng Shahrul Susu selepas menahan dua lelaki pada Selasa lalu.
Suspek berusia 25 dan 35 tahun itu diberkas sepasukan polis dari Jabatan Siasatan Jenayah Ibu Pejabat Polis Daerah Barat Daya di sini kira-kira pukul 6.30 petang.
Ketua Polis Daerah Barat Daya, Superintendan AA Anbalagan berkata, suspek ditahan selepas pihaknya menerima laporan pecah masuk sebuah tadika di Lebuh Sri Genting, di sini kira-kira pukul 8.20 pagi sehari sebelum mereka ditangkap.
Menurutnya, siasatan polis mendapati pintu besi dan ‘sliding’ pada bahagian hadapan tadika telah diumpil serta kehilangan dua buah komputer riba turut dilaporkan.
“Susulan laporan, kita berjaya menahan suspek pertama iaitu dalang geng di tepi Jalan Teluk Bahang manakala rakannya di lokasi berhampiran.

“Pemeriksaan di kediaman suspek kedua telah menemui barangan kes termasuk rangka serta motosikal dipercayai hasil curi. Suspek mengaku terlibat dalam kejadian curi di sekitar Balik Pulau,” katanya kepada pemberita di sini hari ini.
Beliau memberitahu, pihak polis percaya dapat menyelesaikan 16 kes jenayah iaitu tujuh kes pecah premis dan sembilan curi motosikal membabitkan kumpulan terbabit.
Kedua-dua suspek yang berasal dari Balik Pulau kini ditahan untuk siasatan lanjut mengikut Seksyen 457 Kanun Keseksaan, 379 A(1) Kanun Keseksaan serta Seksyen 29(1) Akta Kesalahan Kecil. -K! ONLINE


Kadar jenayah jalanan PJ meningkat
27 Julai 2020, 4:26 pm
PETALING JAYA – Kadar jenayah jalanan di daerah Petaling Jaya, Selangor menunjukkan peningkatan sebanyak 30 peratus dalam tempoh seminggu.
Ketua Polis Daerah Petaling Jaya, Asisten Komisioner Nik Ezanee Mohd. Faizal berkata, hasil siasatan mendapati kebanyakan kes samun dan ragut berlaku bermula pukul 6 hingga 10 pagi.
“Kadar jenayah jalanan meningkat 30 peratus dalam tempoh seminggu dan berdasarkan laporan yang diterima kita dapati kawasan sekitar perkhidmatan Sistem Transit Aliran Ringan (LRT) beberapa kawasan sekitar Petaling Jaya,” katanya kepada pemberita di Ibu Pejabat Polis Daerah Petaling Jaya di sini hari ini.
Tambah Nik Ezanee, orang ramai dingatkan supaya tidak leka dengan bermain telefon bimbit ketika berada di jalanan kerana dikhuatiri menjadi mangsa samun.
“Sekiranya curiga dengan keadaan sekeliling kita minta orang ramai tampil membuat laporan untuk membolehkan pihak polis menjalankan pemantauan dan siasatan,” ujarnya.- K! ONLINE.


Boleh balik kampung
Oleh MOHD RASDAN AHMAD

27 Julai 2020, 4:16 pm
KUALA LUMPUR – Umat Islam negara ini sah dibenarkan untuk pulang ke kampung halaman bagi menyambut Hari Raya Aidiladha Jumaat ini kerana tiada sekatan rentas negeri dilaksanakan dalam tempoh ini.
Menteri Kanan Pertahanan, Datuk Seri Ismail Sabri Yaakob berkata, walaupun dibenarkan untuk balik kampung namun rakyat harus patuh kepada prosedur operasi standard (SOP) termasuk memakai pelitup muka dan penjarakan sosial.
“Hari ini kerajaan mengeluarkan SOP panduan sambutan Hari Raya Aidiladha yang antaranya jumlah pengunjung ziarah raya pada satu-satu masa dihadkan kepada 20 orang selain tiada jamuan korban dibenarkan.
” Setiap masjid atau surau hanya dibenarkan mengendalikan korban tidak melebihi 10 ekor lembu dengan tertakluk kepada keluasan premis terlibat,” jelasnya pada sidang akhbar di Bangunan Parlimen, hari ini.
Jelas beliau, jumlah kehadiran sewaktu ibadat korban dijalankan ialah 20 orang untuk seekor haiwan dan ini turut meliputi petugas terlibat. – K! ONLINE


Pesara guru wanita rugi RM1.07 juta ditipu Macau Scam
27 Julai 2020, 4:22 pm
PETALING JAYA – Seorang pesara guru kerugian kira-kira RM1.07 juta selepas diperdaya sindiket Macau Scam yang kononya mangsa terlibat kes pengubahan wang haram.
Dalam kejadian pada 25 Mei lalu, wanita berusia 71 tahun itu dikatakan menerima panggilan daripada individu mendakwa kakitangan Pos Laju yang memaklumkan ada bungkusan dipos dari Kepong ke Sabah mengandungi kad pengenalan wanita itu.
Ketua Polis Daerah Petaling Jaya, Asisten Komisioner Nik Ezanee Mohd. Faizal berkata, panggilan itu kemudiannya disambungkan kepada seorang lelaki dikenali sebagai Sarjan Chong Sin Hadari dari Kontinjen Sabah yang mendakwa butiran peribadi mangsa telah digunakan seorang bekas pengurus bank bagi tujuan pengubahan wang haram.
Katanya, takut dirinya ditahan mangsa memindahkan wang simpanannya kira-kira RM1.07 juta ke 10 akaun syarikat berbeza yang diberikan suspek.
“Transaksi itu dibuat sejak 15 Jun hingga 23 Julai lalu sebelum disedari dirinya tertipu.
“Mangsa tampil membuat laporan semalam dan siasatan berhubung kejadian itu masih dijalankan termasuk mengesan pemilik akaun,” katanya pada pemberita di Ibu Pejabat Polis Daerah Petaling Jaya di sini hari ini. – K! ONLINE.


365 Pasukan Bomba Sukarela akan diperkasa
Oleh KOSMO!

27 Julai 2020, 4:31 pm
Oleh SUBKHI SUDARJI
PUTRAJAYA – Jabatan Bomba dan Penyelamat Malaysia (JBPM) akan memperkasa 395 buah Pasukan Bomba Sukarela (PBS) sebagai pasukan bertindak awal ke arah tadbir urus yang lebih teratur di bawah pindaan Akta Perkhidmatan Bomba 1988 atau Akta 341 yang dijangka siap hujung tahun ini.
Ketua Pengarahnya, Datuk Mohammad Hamdan Wahid berkata, pindaan itu membabitkan soal pendaftaran, pemberian peruntukan, pemberian elaun, pakaian seragam serta menambah baik prosedur operasi standard (SOP).
“Buat masa ini, terdapat sebanyak 395 buah pasukan dengan keahlian seramai 14,813 orang di seluruh negara yang bertindak sebagai first responder dalam menangani insiden-insiden kebakaran di kawasan-kawasan luar bandar atau yang terpencil yang tidak terdapat balai bomba.
“Dengan itu, aktiviti PBS akan dapat diselaras termasuk menyediakan latihan, kelengkapan dan cadangan memberi elaun kepada anggota PBS yang aktif,” katanya kepada pemberita selepas menghadiri Perhimpunan Bulanan Ibu Pejabat Bomba dan Penyelamat Malaysia di sini semalam.
Pada majlis itu, Mohammad Hamdan turut menyampaikan sijil penghargaan dan pemakaian ‘patch’ kepada anjing pengesan K9.

Mohamad Hamdan berkata, walaupun pindaan akta masih dalam proses penggubalan, JBPM sudah memulakan pendaftaran PBS secara online melalui e-PBS di lima negeri iaitu Perak, Kedah, Pahang, Sabah dan Sarawak. -K ONLINE


27 etnik Rohingya ditemui bersembunyi di Pulau Rebak
Oleh NORLIDA AKMAR IDROS

27 Julai 2020, 3:52 pm
LANGKAWI – Seramai 27 pendatang asing tanpa izin (PATI) etnik Rohingya yang dikhuatiri lemas ditemui selamat di Pulau rebak Besar di sini semalam.
Pengarah Maritim Malaysia (APMM) Kedah dan Perlis, Laksamana Pertama Maritim Mohd. Zawawi Abdullah berkata, kesemua mereka ditemui selamat oleh pasukan operasi mencari dan menyelamat (SAR) kira-kira pukul 6.15 petang semalam.
“Berikutan aduan diterima daripada seorang nelayan tempatan yang menemui seorang lelaki Rohingya di Pulau Rebak Besar, sebuah aset bot Kilat APMM telah digerakkan ke lokasi.
“Hasil siasatan ke atas lelaki itu mendapati terdapat 26 lagi PATI daripda etnik sama di pulau persendirian tersebut,” katanya pada sidang akhbar di sini hari ini.
Kata beliau, operasi SAR dihentikan ekoran penemuan kesemua etnik Rohingya tersebut.-K! ONLINE
-habis


Pavithra tolak jumpa kaunselor- Exco
Oleh KOSMO!

27 Julai 2020, 5:04 pm
Oleh SHAARANI ISMAIL
PARIT – YouTuber masakan popular S. Pavithra, 28, mengakui tidak memerlukan bantuan mana-mana termasuk kaunselor dari Jabatan Kebajikan Masyarakat (JKM) dalam menangani masalah dan kemelut rumah tangga bersama suaminya, M. Sugu, 29.
Perkara itu didedahkan Pengerusi Jawatankuasa Pembangunan Wanita, Keluarga dan Masyarakat Perak, Datuk Dr. Wan Norashikin Wan Noordin selepas JKM mengadakan pertemuan bersama YouTuber berkenaan di kediamannya di Sungai Siput 22 Julai lalu.
Dr Wan Norashikin berkata, Pavithra menjelaskan, dia yakin dapat menyelesaikan kemelut yang dihadapi dan dapat menguruskannya dengan sebaik mungkin.
“Ketika intervensi itu berlangsung beliau mengatakan tidak perlu bantuan dan bimbingan dari JKM setakat ini dan beliau yakin dapat menyelesaikan kemelut dan isu keluarga itu dengan baik serta dapat menguruskannya
“Pihak JKM ada memaklum kepada beliau bahawa kita sentiasa bersedia dengan kaunselor yang kita ada dengan kaunseling malah sudah memberikan nombor untuk dihubungi tidak kira masa jika memerlukan,” katanya.

Beliau berkata demikian kepada pemberita selepas menyampaikan sumbangan Pakej Rangsangan Ekonomi (PRE) Perak Fasa Kedua di Rumah Pertubuhan Kebajikan Anak Yatim dan Warga Miskin Parit (Bait Al Amin) di sini hari ini.
Hadir sama, Pengarah JKM Perak, Nortipah Majin Pengerusi Bait Al Amin, Razlan Zamzuri.
Wan Norshikin berkata, Pavithra juga meminta orang ramai khususnya netizen supaya memberikan dia dan suami ruang yang secukupnya bagi menyelesaikan kemelut yang berlaku.
Pada 24 Julai, Sugu mengaku tidak bersalah di Mahkamah Sesyen Ipoh atas dakwaan memiliki senjata berbahaya dan menyebabkan kecederaan ke atas isterinya menggunakan telefon bimbit serta hulu sabit.
Bagaimanapun Pavithra mengakui telah memaafkan perbuatan suaminya itu.
Kosmo! sebelum ini melaporkan polis menahan Sugu dalam keadaan mabuk membawa sabit mencari adik iparnya kerana masalah keluarga di Hospital Raja Permaisuri Bainun di Ipoh.
Kejadian itu berpunca akibat salah faham antara suspek dengan isterinya berkaitan satu majlis yang berlangsung sehari sebelum itu.
Terdahulu, Dr Wan Norashikin berkata, kerajaan negeri memperuntukkan sebanyak RM1 juta bagi menyediakan PRE Fasa Kedua membabitkan 215 rumah kebajikan dengan kira-kira 6,000 penghuni.
Melalui bantuan itu, setiap penghuni menerima sebanyak RM150 secara ‘one off’.


JPJ pungut RM8.5 bilion hasil bukan cukai
Oleh MOHD RASDAN AHMAD

27 Julai 2020, 4:19 pm
KUALA LUMPUR- Menteri Pengangkutan, Datuk Seri Dr. Wee Ka Siong berkata, Jabatan Pengangkutan Jalan (JPJ) telah memungut RM8.5 bilion hasil bukan cukai bagi tahun 2018 dan 2019.
Menurut beliau, jumlah kutipan hasil keseluruhan oleh JPJ pada tahun 2018 adalah RM4.2 bilion manakala pada tahun 2019 pula adalah berjumlah RM4.3 bilion.
Jelas Ka Siong, JPJ tidak mengutip hasil daripada sumber cukai, sama ada cukai langsung mahupun tidak langsung sebaliknya kutipan hasil jabatan berpunca daripada sumber hasil bukan cukai.
“Daripada jumlah kedua-dua tahun tersebut, hasil yang dikutip daripada saluran di Kaunter Fizikal JPJ adalah berjumlah RM5.02 bilion bersamaan 58.82 peratus.
“Kutipan hasil JPJ berpunca daripada sumber hasil bukan cukai seperti pembayaran fi perkhidmatan pengeluaran lesen memandu, fi perkhidmatan urus niaga pendaftaran baharu kenderaan motor, fi dikenakan ke atas pembaharuan lesen kenderaan motor dan bayaran denda atau saman,” katanya dalam sesi soal jawab sidang di Dewan Rakyat, hari ini. – K! ONLINE


Selangor bersedia hadapi PKP semula
Oleh KOSMO!

27 Julai 2020, 4:04 pm
Oleh ISKANDAR SHAH MOHAMED
SHAH ALAM – Selangor bersedia menghadapi sebarang kemungkinan pelaksanaan semula Perintah Kawalan Pergerakan (PKP) termasuk memperkemaskan prosedur operasi standard (SOP) di negeri itu.
Menteri Besar, Datuk Seri Amirudin Shari berkata, satu mesyuarat khas akan diadakan bersama pasukan Petugas Pencegahan Covid-19 Selangor (STFC) dan Jabatan Kesihatan negeri dalam tempoh terdekat.
“Ia lebih kepada matlamat jangka masa panjang sehingga vaksin ditemui dan kita perlu bersedia menghadapi kemungkinan pelaksanaan semula PKP itu,” katanya selepas merasmikan Program Publisiti dan Penyertaan Awam Draf Tempatan Majlis Bandaraya Shah Alam (MBSA) di sini, hari ini.
Turut hadir, Pengerusi Jawatankuasa Tetap Kerajaan Tempatan, Pengangkutan Awam Dan Pembangunan Kampung Baru negeri, Ng Sze Han dan Datuk Bandar Shah Alam, Datuk Haris Kasim.
Semalam, Menteri Kanan (Kluster Keselamatan), Datuk Seri Ismail Sabri Yaakob menegaskan kerajaan akan melaksanakan semula PKP sekiranya kes COVID-19 kembali mencecah tiga angka bagi membendung penularan pandemik tersebut.

Menurut Amirudin, kerajaan negeri masih memfokuskan kepada kaedah kawalan dan pemantauan yang dilakukan pihak berkuasa tempatanbagi memastikan rakyat mematuhi SOP yang ditetapkan.
“Namun, jumlah penguat kuasa terhad untuk menjalankan pemantauan dan kepatuhan orang awam amat penting ketika ini,” jelasnya.
Ketika ditanya sama ada ekonomi Selangor akan terjejas jika PKP dilaksanakan semula, beliau tidak menafikannya namun yakin kemudahan infrastruktur seperti jaringan internet di bandar utama masih berfungsi secara meluas untuk menggerakkan operasi perniagaan. -K! ONLINE


113 individu, pemilik premis gagal patuh SOP dikompaun
27 Julai 2020, 2:45 pm
Oleh NOOR HASLIZA NUSI
cGEORGE TOWN – Sebanyak113 kompaun dikeluarkan kepada individu termasuk pelanggan dan pemilik premis di sekitar bandar raya ini dalam Op Pematuhan Prosedur Operasi Standard (SOP) Perintah Kawalan Pergerakan Pemulihan (PKPP) semalam.
Ketua Polis Daerah Timur Laut, Asisten Komisioner Soffian Santong berkata, operasi selama dua hari yang berakhir semalam itu membabitkan 377 jumlah pemeriksaan di lebih 20 lokasi tumpuan orang awam dan pelancong.
“Mengikut jumlah pecahan, sebanyak 73 kompaun telah dikeluarkan pada hari pertama kelmarin manakala 40 kompaun lagi pada semalam.
“Antara kesalahan yang dilakukan mereka adalah gagal mematuhi penjarakan sosial, tiada alat pengesan suhu badan serta catit butiran pengunjung,” katanya di sini hari ini.
Beliau memberitahu, kompaun sebanyak RM1,000 setiap seorang itu perlu dijelaskan di Pejabat Kesihatan Daerah dalam tempoh 14 hari untuk mengelakkan daripada tindakan seterusnya diambil.

Operasi tersebut turut mendapat kerjasama daripada anggota Majlis Bandaraya Pulau Pinang (MBPP) dan Jabatan Sukarelawan Malaysia (RELA).  -K! ONLINE


Warung sarapan terkenal gagal patuh SOP
Oleh MOHD AZLI ADLAN

27 Julai 2020, 2:19 pm
KUALA TERENGGANU – Sebuah warung sarapan pagi terkenal yang sering menjadi tumpuan ramai di Jalan Panji Alam di sini diarahkan tutup selama tiga hari sehingga Khamis ini oleh Pejabat Kesihatan Terengganu berikutan kegagalan mematuhi arahan penjarakan sosial.
Tindakan penguatkuasaan tersebut turut dikenakan terhadap sebuah kedai nasi dagang tersohor di Batu Burok di sini yang dikompaun RM1,000.
Pengarah Kesihatan Terengganu, Dr. Nor Azimi Yunus berkata, dua premis makanan itu merupakan sebahagian daripada 117 restoran dan kedai makan di seluruh negeri ini yang dikenakan tindakan sepanjang penguatkuasaan Ops. Patuh Khas Perintah Kawalan Pergerakan (PKPP) sejak 19 Julai lalu.
“Premis makanan terbabit didapati melakukan kesalahan seperti tidak menjarakkan meja pelanggan sejauh sekurang-kurangnya dua meter dan tidak merekod butiran dan suhu pelanggan serta pekerja.
“Setakat ini, 108 premis makanan telah dikenakan kompaun makala 98 daripadanya pula diarahkan tutup antara tiga hingga tujuh hari mengikut keseriusan ketidakpatuhan,” katanya.
Beliau berkata demikian ketika ditemui selepas mengetuai operasi penguatkuasaan di sebuah warung sarapan pagi terkenal di Jalan Panji Alam di sini hari ini.

Nor Azimi berkata, setakat ini, pihaknya yang telah melakukan pemeriksaan penguatkuasaan mengikut Akta Pencegahan dan Pengawalan Penyakit Berjangkit 1988 terhadap 3,317 premis makanan di seluruh Terengganu. – K! ONLINE
habis


Remaja perempuan hilang sejak 27 hari lalu
Oleh KOSMO!

27 Julai 2020, 2:24 pm
Oleh SHAMSUL KAMAL AMARUDIN
LUMUT – Seorang remaja perempuan dilaporkan hilang dari rumahnya di Ayer Tawar dekat sini pada 30 Jun lalu dan tidak dapat dikesan sehingga sekarang.
Mangsa, Ee Mee Ling, 16, dilaporkan hanya membawa satu telefon bimbit dan satu konsol permainan video mudah alih (PSP) ketika didapati hilang dari rumahnya di Jalan Melayu, Ayer Tawar, kira-kira jam 11 pagi.
Ibunya, Ngooi Siow Huey, 38, berkata pada jam 8 pagi Selasa itu, dia dan suami pergi ke pejabat cawangan Jabatan Pendaftaran Negara (JPN) di Seri Manjung bagi membuat kad pengenalan diri (MyKad) anaknya yang berusia 12 tahun.
“Ketika keluar rumah, dia masih ada tetapi apabila kami balik, dia sudah tidak ada sampai sekarang,” katanya pada sidang media di Pusat Khidmat Ahli Parlimen Beruas di Ayer Tawar dekat sini hari ini.
Menurutnya, Mee Ling yang juga anak sulung daripada enam beradik keluar sehelai sepinggang malah MyKad pelajar Tingkatan 3 itu pun tidak dibawa.

Siow Huey berusaha mencari anaknya itu di merata tempat termasuk di rumah rakan-rakannya tetapi tidak ditemui manakala telefon bimbitnya pula tidak dapat dihubungi.
Berikutan itu, dia membuat laporan di Balai Polis Ayer Tawar pada jam 8 pagi 1 Julai lalu.
Penjual tauhu di Pasar Ayer Tawar itu risau perkara buruk berlaku terhadap Mee Ling kerana anaknya itu tidak pernah keluar ke tempat jauh berseorangan.
“Dia tidak ada selisih faham dengan keluarga dan tanya kawan-kawannya pun tiada masalah dengan mereka dan setahu saya, dia tiada teman lelaki…setiap hari saya hubungi telefon bimbitnya tetapi tidak dapat,” katanya.
Sementara itu, Ahli Parlimen Beruas, Datuk Ngeh Koo Ham, berkata beliau sudah menghubungi pihak polis kelmarin dan dimaklumkan polis masih menyiasat kes itu termasuk melakukan pengesanan satelit jika ada isyarat daripada telefon bimbit remaja itu bagi mengetahui lokasinya.
Orang ramai yang mempunyai maklumat mengenai Mee Ling boleh menghubungi Siow Huey di talian 018-2513664 atau pembantu Ahli Parlimen Beruas, Siti Sofia di talian 010-3691218 atau mana-mana balai polis terdekat. -K! ONLINE


Boleh nikah dengan RM1,000
Oleh MOHD YUNUS YAKKUB

27 Julai 2020, 3:14 pm
SHAH ALAM – Warga asing di negara ini dikatakan terus bertindak keterlaluan apabila melanggar hukum dan undang-undang Malaysia.
Terbaru, sebuah video berdurasi 2 minit 19 saat tular sejak semalam memaparkan pernikahan antara warga asing dipercayai pendatang asing tanpa izin (PATI) Bangladesh dengan seorang wanita Melayu di sebuah pangsapuri di Taman Sri Muda, Seksyen 25 di sini.
Berdasarkan rakaman tersebut, pernikahan tersebut disempurnakan rakan kepada PATI tersebut yang merupakan warga Bangladesh dengan meminta bayaran pernikahan sebanyak RM1,000 beserta hanya seorang saksi.
Kejadian tersebut dikatakan sebagai cara mudah bagi warga asing mendapatkan duit segera di negara ini.
Sementara itu, Pengarah Jabatan Agama Islam Selangor (JAIS), Mohd Shahzihan Ahmad ketika dihubungi Kosmo! menegaskan pernikahan itu bukan sahaja salah dari segi hukum syarak kerana rukun nikah tidak dipenuhi malah salah dari segi undang-undang di bawah Seksyen 39
Enakmen Undang-undang Keluarga Islam Selangor, 1984.
Jelas beliau, mereka boleh dihukum denda tidak melebih RM1,000 atau penjara tidak melebihi enam bulan atau kedua-duanya sekali.

“Kita akan meminta bahagian penguat kuasa mengambil tindakan sewajarnya untuk mengesan sindiket tersebut dan orang awam yang mempunyai maklumat diminta tampil menyalurkannya kepada JAIS.
“Jangan mengambil mudah perkara (pernikahan) ini kerana melibatkan nasab atau keturunan yang boleh memberikan kesan besar kepada masyarakat umum. Keturunan adalah salah satu antara lima perkara yang amat dijaga oleh syariat Islam,” katanya. -K! ONLINE


Lagi si gelang merah dikompaun
27 Julai 2020, 3:17 pm
KUALA LUMPUR – Seorang warga emas yang juga orang di bawah pengawasan (PUS) dikompaun susulan duduk di lobi kediamannya di sebuah kondominium di Mont Kiara pada Khamis lalu.
Bertindak atas aduan sepasukan polis dari Balai Polis Sri Hartamas melakukan pemeriksaan di kondominium berkenaan pada pukul 10 pagi.
Ketua Polis Daerah Brickfields, Asisten Komisioner Zairulnizam Mohd. Zainuddin berkata, hasil siasatan lelaki yang memakai gelang berwarna merah jambu itu memberi alasan turun ke lobi untuk mengambil surat di peti surat rumahnya.
“Siasatan lanjut mendapati lelaki terbabit baru pulang dari Singapura dan diperintahkan menjalani proses kuarantin di rumah selama 14 hari sehingga 25 Julai.
“Kita telah mengeluarkan kompaun terhadapnya mengikut Seksyen 22(b) Akta Pencegahan dan Pengawalan Penyakit Berjangkit 1988 serta disiasat di bawah Peraturan 11 Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam
Kawasan Tempatan Jangkitan),” katanya dalam satu kenyataan akhbar hari ini.
Semalam, satu klip video berdurasi 10 saat tular di media sosial menunjukkan seorang lelaki duduk di lobi sebuah kondominium di Mont Kiara.

Bagaimanapun, Zairulnizam menafikan kejadian itu berlaku semalam sebaliknya video dipercayai dirakam individu yang tidak kenal pasti ketika pihak polis melakukan pemeriksaan pada Khamis lalu. – K! ONLINE.


Lapan remaja berlumba haram ditahan
Oleh KOSMO!

27 Julai 2020, 2:17 pm
Oleh SITI NUR MAS ERAH AMRAN
SEBERANG PERAI – Lima pelajar sekolah antara lapan remaja yang ditahan polis selepas didapati melakukan kagiatan lumba haram di Lebuh Raya Lingkaran Luar Butterworth (BORR), di sini awal pagi tadi.
Ketua Polis Daerah Seberang Perai Utara (SPU), Asisten Komisioner Norzainy Mohd. Noor berkata kelima-lima pelajar yang berusia 15 hingga 17 tahun itu ditahan bersama tiga yang lain dalam Op Samseng Jalanan yang berlangsung dari pukul 5 petang sehingga 3 pagi tadi.
“Mereka didapati berlumba sesama sendiri dari plaza tol BORR Bagan Ajam menghala ke tempat pusingan-U Terminal Kontena Utara Butterworth (NBCT) sambil melakukan aksi berbahaya kepada pengguna jalan raya lain.
“Sepasukan anggota polis kemudiannya menahan mereka ketika berhenti di kawasan rehat dan rawat BORR,” katanya kepada pemberita di sini hari ini.
Noorzainy menambah, sebanyak 29 tangkapan dibuat pihaknya membabitkan pelbagai kesalahan mengikut Seksyen 42(1) Akta Pengangkutan Jalan (APJ) 1987 sepanjang tiga minggu operasi yang dijalankan. – K! ONLINE


50 hotel di Kelantan terima baucar RM150,000
Oleh KOSMO!

27 Julai 2020, 3:25 pm
Oleh ROSLIZA MOHAMED
KOTA BHARU – Kerajaan negeri memberi insentif berupa baucar penginapan berjumlah RM3,000 kepada 50 hotel terpilih di negeri ini melibatkan jumlah keseluruhan RM150,000 bermula bulan depan.
Langkah itu bagi menarik ramai pelancong domestik untuk berkunjung ke hotel, di samping melonjakan industri pelancongan.
Pengerusi Jawatankuasa Perpaduan Masyarakat, Kebudayaan Warisan dan Pelancongan Mejar (B) Azizan Ab Rahman berkata, banyak hotel dan hotel bajet di negeri ini terkesan akibat penularan pandemik Covid-19 baru-baru ini.
“Dalam usaha untuk menarik pelancong ke negeri ini, kita mengambil inisiatif dengan memberi baucar sebanyak RM30 kepada 100 pertama pelanggan yang terawal di setiap hotel.
“Kita berharap usaha ini dapat merangsang meningkatkan semula ekonomi melibatkan hotel dan hotel bajet” katanya.

Beliau berkata demikian pada sidang akhbar selepas Majlis Perasmian Disinfeksi Di Premis Penginapan Pelancongan Bagi Tahun 2020 di Hotel Perdana di sini hari ini.
Program itu diadakan dengan kerjasama Jabatan Bomba dan Penyelamat Malaysia Kelantan, Majlis Perbandaran Kota Bharu Bandar Raya Islam, Persatuan Hotel dan Jabatan Kesihatan Kelantan.
Hadir sama Ketua Balai Bomba dan Penyelamat Kota Bharu Penolong Penguasa Zukeri Shafei dan Penolong Pengurus Eksekutif Hotel Perdana Amer Ahmad.
Program itu bertujuan menyahkuman semua hotel-hotel terlibat bagi memastikan keadaan selamat berikutan pandemik Covid-19.
Menguls lanjut, Azizan berkata , kerajaan turut memberi insentif sebanyak RM27,500 kepada 17 hotel bertaraf empat bintang ke bawah dan 38 hotel bajet.
Ujar beliau, banyak hotel terjejas akibat Perintah Kawalan Pergerakan (PKP) namun kini  pulih antara 50 hingga 70 peratus seperti pasar terapung di Pulau Suri dekat sini.
“Tiada penginapan premis pelancongan yang gulung tikar setakat ini akibat Covid-19 di Kelantan.
“Selain itu, kerajaan negeri masih mengekalkan sasaran seramai 5.5 juta orang pelancong menerusi Tahun Melawat Kelantan 2020,” katanya. -K! ONLINE


Tiga filem ‘PKP’ Astro Shaw ke pawagam
Oleh MOHD. HAIKAL ISA

27 Julai 2020, 3:33 pm
KUALA LUMPUR – Sebagai tanda sokongan penuh kepada pihak pawagam, syarikat penerbitan filem, Astro Shaw mengambil satu lagi langkah inisiatif dengan membawakan filem-filem hebat ke pawagam.
Menariknya, kali ini Astro Shaw memperkenalkan buat pertama kali dalam sejarah industri filem tempatan membawakan filem-filem hebat yang pernah ditayangkan di Astro First semasa tempoh Perintah Kawalan Pergerakan (PKP) yang lalu ke pawagam.
Langkah strategik berkenaan akan dimulakan dengan penayangan filem terbaharu iaitu Syif Malam Raya pada 30 Julai, Ada Apa Dengan Dosa bermula (10 September) dan Town Mall (1 Oktober).
Ketiga-tiga filem telah melakar kejayaan tersendiri di Astro First. Syif Malam Raya, sebagai contoh, berjaya meraih RM3 juta dalam hanya tempoh 10 hari dan hal itu adalah satu pencapaian luar biasa bagi platform Astro First.
Naib Presiden, Ketua Astro Shaw & Nusantara, Raja Jastina Raja Arshad berkata, apabila pihak kerajaan membenarkan pawagam kembali beroperasi bermula 1 Julai lalu sudah tentu perkara itu merupakan satu perkhabaran gembira.
“Sebagai tanda sokongan Astro kepada pawagam, kami bawakan khas tiga buah filem hebat untuk ditayangkan di layar besar. Ketiga-tiga filem berbeza genre ini telah mencetus fenomena apabila berjaya mengungguli kutipan tinggi di carta Astro First.

“Kami mengharapkan inisiatif ini dapat merancakkan kembali industri perfileman tempatan dan sekali gus membantu menjana ekonomi negara,” katanya dalam satu kenyataan kepada Kosmo! hari ini.
Raja Jastina
Sementara itu, Pengerusi Perbadanan Kemajuan Filem Nasional Malaysia (Finas), Zakaria Abdul Hamid berkata, pihaknya menyambut baik dan menyokong usaha Astro dalam membantu penjanaan semula industri perfileman dan pawagam.
“Sudah menjadi tanggungjawab Finas dalam membantu penggiat seni dan pawagam yang terjejas dari pasca Covid -19. Apabila pihak Astro mengemukakan langkah pro-aktif ini, pastinya kami menyambut dengan rasa berbesar hati untuk sama-sama merancakkan semula ekonomi filem tanah air. Idea dan konsep yang diperkenalkan oleh Astro ini adalah sesuatu yang baru dan bagus buat industri.
“Jadi, pihak kami memainkan peranan dengan menyokong dalam perlaksanaannya. Kami harap inisiatif ini bukan sahaja dapat membantu penerbit filem dan pihak pawagam, malah menjadi motivasi kepada penerbit filem tempatan untuk terus menghasilkan lebih banyak filem berkualiti meskipun dalam keadaan normal baharu sekarang ini,” ujarnya. – K! ONLINE


Budak sekolah parah jatuh tingkat tiga apartmen
Oleh KOSMO!

27 Julai 2020, 3:31 pm
Oleh NOOR HASLIZA NUSI
BALIK PULAU – Seorang pelajar sekolah mengalami kecederaan parah dipercayai akibat terjatuh dari tingkat tiga sebuah apartmen di Desa Bayan, Bayan Lepas di sini sebentar tadi.
Mangsa lelaki ditemui orang awam dalam keadaan terbaring dan berlumuran darah pada kepala di tempat meletak motosikal di bawah kediaman itu kira-kira pukul 1 petang tadi.
Pasukan polis ketika ini menjalankan siasatan di lokasi kejadian berhubung insiden itu. – K! ONLINE


Pengawal keselamatan maut dipijak gajah liar
Oleh KOSMO!

27 Julai 2020, 3:45 pm
Oleh MASTURAH SURADI
KOTA TINGGI – Seorang lelaki maut selepas diserang gajah liar dalam kejadian di lombong pasir Batu 6, Simpang Perani, Mawai, Kota Tinggi, hari ini.
Mangsa dikenali sebagai Misran Tukijoh, 56, menetap di Batu 12, Kampung Mawai Baru ditemui dalam keadaan terbaring tidak berbaju serta berseluar hitam di lokasi kejadian.
Ketua Polis Daerah Kota Tinggi, Superintendan Hussin Zamora berkata, pihaknya menerima maklumat kejadian itu pada pukul 10.30 pagi membabitkan mangsa seorang lelaki berusia 56 tahun.
Jelasnya, mangsa yang bekerja sebagai pengawal keselamatan di lombong berkenaan dipercayai diserang kumpulan kecil gajah.
“Hasil siasatan di tempat kejadian, mangsa telah ditemui dalam keadaan terbaring tidak berbaju serta berseluar hitam dengan kesan lebam pada bahagian badan disyaki telah diserang oleh gajah liar.

“Siasatan juga mendapati terdapat kesan tapak kaki gajah dan juga kesan seretan gajah terhadap mangsa di tempat kejadian.
“Kenderaan milik mangsa jenis Honda juga didapati telah kemek dibahagian bonet dan pintu,”katanya dalam satu kenyataan di sini hari ini.
Kes diklasifikasikan sebagai Mati mengejut  dan mayat telah dihantar ke Hospital Kota Tinggi untuk bedah siasat. -K! ONLINE


Harga emas pecah rekod, RM290 satu gram
Oleh KOSMO!

27 Julai 2020, 1:40 pm
HONG KONG – Harga emas melonjak sekali gus mencatat rekod baharu semalam berikutan pelabur mencari dana selamat ketika pandemik koronavirus menular ke seluruh dunia.
Kenaikan tersebut turut disokong oleh kelemahan mata wang dolar Amerika Syarikat.
Harga logam itu naik lebih satu peratus kepada AS$1,930.48 (RM8208.40) satu auns atau 28.35 gram dalam dagangan di Asia, manakala penganalisis-penganalisis berkata, harga emas boleh melepasi paras AS$2,000 (RM8,504.00) dalam masa terdekat.
Kenaikan tersebut juga bersamaan sekitar RM290 untuk satu gram emas dan menghampiri RM300 satu gram.
Ketika virus Covid-19 tidak menunjukkan tanda-tanda akan reda, ramai pedagang beralih kepada emas yang dilihat sebagai pelaburan selamat semasa waktu krisis dan ketidaktentuan.
Permintaan terhadap komoditi tersebut turut membantu menaikkan harga perak. Harga logam itu meningkat lebih dua kali ganda setelah ditutup rendah pada Mac lepas.

Harga perak meningkat empat peratus semalam kepada AS$24.10 (RM102.47) satu auns – AFP


Pengarah didakwa tipu tender Tourism Malaysia
Oleh NUZULSHAM SHAMSUDDIN

27 Julai 2020, 1:44 pm
KUALA LUMPUR – Seorang pengarah syarikat pengiklanan mengaku tidak bersalah di dua Mahkamah Sesyen berasingan di sini sebentar tadi atas 12 pertuduhan mengemukakan dokumen dan invois palsu membabitkan jumlah RM10 juta bagi mendapatkan tender Tourism Malaysia.
Tertuduh Ibrahim Omar,48, membuat pengakuan itu selepas kesemua pertuduhan dibacakan terhadapnya di hadapan Hakim Azman Ahmad dan Hakim Azura Alwi.
Di hadapan Hakim Azman, tertuduh didakwa atas tujuh pertuduhan menggunakan suatu dokumen palsu sebagai tulen antaranya penyata bank CIMB, Borang A Kumpulan Wang Simpanan Pekerja (KWSP), SN Security Hardware Appointment, Lummex Global Sdn. Bhd. Letter Of Award For The Compony Brand Communication Campaign.
Kesemua dokumen itu digunakan dengan tujuan untuk mendapatkan tender ‘Global Advertising Agencies And Promotion For Tourism Malaysia’ secara ‘Request For Proposal’ yang mana tertuduh mempunyai sebab mempercayai semua dokumen itu adalah palsu.
Bagi kesemua kesalahan itu tertuduh didakwa mengikut Seksyen 471 Kanun Keseksaan yang boleh dihukum dibawah Seksyen 465 kanun sama yang memperuntukkan penjara tempoh boleh sampai dua tahun atau denda atau kedua-duanya jika sabit kesalahan.
Sementara itu di hadapan Hakim Azura, tertuduh didakwa atas tiga kesalahan sama melibatkan beberapa surat palsu yang dihantar melalui email milik tertuduh bagi meendapatkan tender yang sama.

Kesemua kesalahan itu didakwa dilakukan di Menara 1, Tingkat 8, Unit Perolehan Bahagian Pentadbiran, Lembaga Penggalakan Pelancongan Malaysia, Jalan P5/6 Presint 5, Putrajaya pada 10 September 2019 dan Pejabat Pembangunan Leasing, Corporation Credit And Factoring Sdn. Bhd. (PLCCM) Tingkat 18, Menara Bank Pembangunan, Jalan Sultan Ismail antara 5 dan 10 Jun lalu mengikut seksyen yang sama.
Dua lagi pertuduhan di hadapan hakim sama, tertuduh didakwa memberikan dua invois butiran palsu kepada seorang individu yang bertugas di Pembangunan Leasing, Corporation Credit And Factoring Sdn. Bhd. (PLCCM) dengan niat untuk memperdayakan bagi perkhidmatan ‘Tourism Malaysia Global Media Buy” berjumlah RM7.2 juta yang sedangkan perkhidmatan itu tidak dilaksanakan.
Kedua-dua pertuduhan itu didakwa dilakukan di Pejabat Pembangunan Leasing, Corporation Credit And Factoring Sdn. Bhd. (PLCCM) Tingkat 18, Menara Bank Pembangunan, Jalan Sultan Ismail, di sini pada 10 Jun 2020 yang dikemukakan mengikut Seksyen 18 Akta Suruhanjaya Pencegahan Rasuah Malaysia (SPRM) 2009 (Akta 694) yang boleh dihukum dibawah Seksyen 24 (2) akta sama.
Hukuman bagi dua pertuduhan itu memperuntukkan penjara maksimum 20 tahun dan denda tidak kurang lima kali ganda nilai suapan atau RM10,000 atau mana-mana yang lebih tinggi jika sabit kesalahan.
Mahkamah kemudian membenarkan tertuduh diikat jamin sebanyak RM250,000 bagi kesemua pertuduhan dan pendakwaaan dikendalikan Timbalan Pendakwa Raya Wan Shaharuddin Wan Ladin manakala tertuduh diwakili peguam peguam A.Ashok.
Mahkamah menetapkan 1 September ini untuk sebutan semula kes. – K! ONLINE


Polis SPU keluarkan tujuh kompaun tidak patuh SOP
Oleh MOHD SYALMIZI HAMID

27 Julai 2020, 11:39 am
SEBERANG PERAI – Polis mengeluarkan sebanyak tujuh kompaun kepada individu yang ingkar pematuhan prosedur operasi standard (SOP) Perintah Kawalan Pergerakan Pemulihan (PKPP) di sekitar daerah Seberang Perai Utara (SPU) semalam.
Ketua Polis Daerah SPU, Asisten Komisioner Noorzainy Mohd. Noor berkata, kompan sebanyak RM1,000 dikeluarkan kepada enam lelaki dan seorang wanita yang gagal mematuhi SOP ketika di premis perniagaan.
“Antara kegagalan pematuhan SOP yang dikesan terhadap pemilik premis adalah mengambil suhu badan pelanggan dan mencatat butiran pelanggan yang masuk ke dalam premis.
“Masyarakat terutamanya pemilik premis diingatkan agar tidak mengambil mudah terhadap pematuhan SOP yang ditetapkan,” katanya dalam satu kenyataan di sini hari ini. -K! ONLINE


Penduduk Malaysia gemar berbelanja di restoran, kafe
Oleh MUHAMMAD IKHWAN IDERIS

27 Julai 2020, 11:56 am
Kekangan masa bekerja pasangan suami isteri menyebabkan mereka lebih suka makan di kafe dan restoran. -Gambar hiasan

KUALA LUMPUR – Penduduk di negara ini menghabiskan 13.9 peratus daripada keseluruhan perbelanjaan bulanan mereka di restoran dan hotel.
Menurut laporan Perbelanjaan Isi Rumah 2019 oleh Jabatan Perangkaan Malaysia, jumlah tersebut merupakan kumpulan ketiga tertinggi di belakang perbelanjaan untuk perumahan, air, elektrik, gas dan bahan api lain yang mewakili 23.6 peratus selain makanan dan minuman bukan alkohol (17.3 peratus).
“Mengambil kira jumlah purata perbelanjaan bulanan isi rumah sebanyak RM4,534, sebuah isi rumah secara puratanya menghabiskan RM604 sebulan di restoran dan kafe manakala perkhidmatan penginapan di hotel menelan belanja RM28.
Ini jauh lebih tinggi berbanding perbelanjaan bulanan untuk pendidikan (RM70) dan kesihatan (RM95),.

Jawahar Ali

Mengulas lanjut mengenai fenomena tersebut, Presiden Persatuan Pengusaha Restoran Muslim Malaysia, Datuk Jawahar Ali Taib Khan berkata, antara sebab restoran popular ialah lebih ramai pasangan suami isteri bekerja untuk menambah pendapatan keluarga.
Pandangan itu ada benarnya memandangkan laporan Kaji selidik Pendapatan Isi Rumah dan Kemudahan Asas 2019 menyebut daripada lapan juta isi rumah di negara ini, 53.7 peratus memiliki lebih daripada seorang penerima pendapatan.

“Apabila suami dan isteri bekerja, pastinya tidak ada kesempatan untuk memasak, jadi membeli di restoran merupakan pilihan paling mudah.
Selain itu, mungkin harga yang berpatutan di kebanyakan restoran di negara ini turut menjadi faktor kenapa ia terus popular, selain langkah pro aktif yang diambil pengusaha termasuk menyediakan kemudahan internet tanpa wayar dan menyediakan persekitaran mesra keluarga,” katanya.

Sate menjadi menu popular yang mudah di dapati di kafe dan restoran termasuk di hotel. -Gambar hiasan

Dalam pada itu, Jawahar menjelaskan, keadaan sama mungkin tidak berterusan kerana semakin banyak keluarga yang memilih untuk berjimat pasca Covid-19 ini.
“Zaman sekarang ramai yang berbelanja secara lebih berhemah dan cuba mengoptimumkan perbelanjaan dalam suasana ekonomi yang meleset.
“Saya menerima banyak laporan daripada ahli yang mengatakan perniagaan mereka terjejas, kami secara amnya akan cuba untuk terus mengekalkan harga rendah buat pelanggan untuk terus menyokong mereka pada masa sukar ini,” katanya.


63 mangsa banjir Bandar Baharu dipindah ke PPS
Oleh KOSMO!

27 Julai 2020, 11:53 am
Oleh AZAHAR HASHIM
BANDAR BAHARU – Dua Pusat Pemindahan Sementara (PPS)  dibuka bagi menempatkan 63 mangsa banjir dari Kampung Banggol Rashid dan Kampung Baru Selama Estet, dekat sini.
Sekreteriat Jawatankuasa Pengurusan Bencana Daerah Bandar Baharu, Leftenan (PA) Abdul Rahim Khairuddin berkata, mangsa dari Kampung Banggol Rashid dipindahkan ke PPS Sekolah Kebanggsaan (SK) Selama.
“Mangsa banjir dari Kampung Selama Estet pula ditempatkan di PPS SK Sungai Salleh,” katanya ketika dihubungi di sini hari ini.
Menurut Abdul Rahim, PPS SK Selama dibuka kira-kira pukul 1 pagi semalam manakala PPS SK Sungai Salleh dibuka kira-kira pukul 6.30 petang semalam.
“Seramai 37 mangsa berada di PPS SK Selama sementara di PPS SK Salleh terdapat 26 mangsa,” ujarnya.

Tambahnya, setakat ini tiada penambahan mangsa dan keadaan banjir mulai surut, namun air masih bertakung di beberapa kawasan.
“Setakat ini mangsa di PPS masih belum dibenarkan pulang ke rumah masing-masing,” katanya. -K! ONLINE


Empat individu ditahan APMM
Oleh KOSMO!

27 Julai 2020, 12:00 pm
Oleh MOHAMAD NAUFAL MOHAMAD IDRIS
PELABUHAN KLANG- Empat individu ditahan dalam dua operasi berasingan yang dijalankan oleh Agensi Penguatkuasaan Maritim Malaysia (APMM) Selangor, di sini, Sabtu lalu.
Pengarah APMM Selangor, Kepten Maritim Mohammad Rosli Kassim berkata, tangkapan pertama melibatkan tiga nelayan tempatan yang ditahan di kedudukan 0.5 batu nautika dari
Pelabuhan Utara, kira-kira pukul 12.20 tengah malam.
“Hasil pemeriksaan mendapati mereka menunda kurang dari 5 batu nautika dari daratan, iaitu menunda di luar kawasan yang dibenarkan,” katanya dalam satu kenyataan akhbar hari ini.
Menurutnya, ketiga-tiga nelayan yang berusia dalam lingkungan 30 hingga 52 tahun itu disiasat di bawah Akta Perikanan 1985 kerana melanggar syarat sah lesen.

Dalam satu lagi operasi APMM Selangor turut menahan seorang nakhoda berusia 59 tahun kerana tidak memiliki sijil kelayakan membawa vesel mengikut Ordinan Perkapalan Saudagar (Pindaan dan Perluasan 11).
Jelas Mohammad Rosli, lelaki tersebut bersama bot penumpangnya ditahan kedudukan 0.2 batu nautika dari timur Pulau Che Mat Zin, kira-kira pukul 7.10 malam.
Kesemua bot dan suspek yang ditahan telah dibawa ke Ibu Pejabat APMM Selangor untuk tindakan lanjut.- K! ONLINE


Messi mahu Bielsa kemudi Barcelona
Oleh KOSMO!

27 Julai 2020, 1:02 pm
BARCELONA – Kapten Barcelona, Lionel Messi menyeru agar pihak pengurusan pasukan itu segera bertindak dengan menandatangani kontrak pengurus pasukan Leeds United, Marcelo Bielsa bagi menggantikan posisi Quique Setien.
Sebagai rekod, nasib Setien bersama The Catalan semakin samar selepas gagal membantu kelab itu mempertahankan kejuaraan La Liga meskipun baru ditandatangani pada Januari lepas.
Susulan itu, Bielsa yang masih segar membimbing Leeds United menjuarai Liga Kejuaraan sekali gus meraih tiket ke Liga Perdana Inggeris (EPL) musim depan merupakan pilihan utama Messi untuk membimbing Barcelona.
Difahamkan, Leeds masih lagi belum mendapat persetujuan untuk menyambung kontrak Bielsa yang dijangka tamat pada penghujung bulan ini.
Justeru, Messi percaya ini adalah masa yang terbaik Barcelona menandatangani khidmat pengendali kelahiran Argentina itu secara percuma tanpa perlu menebus apa-apa kontrak.
Lebih menarik, falsafah bola sepak yang diterapkan oleh Bielsa sememangnya hampir sama dengan corak tiki taka yang digunakan oleh Barcelona sejak zaman bekas pengendali, Johan Cruyff dan Pep Guardiola.

Sebagai rekod, selain Bielsa, Barcelona sebelum ini turut berminat untuk mendapatkan khidmat bekas pemain lagenda mereka, Xavi Hernandez yang membimbing kelab Qatar, Al Sadd. – AGENSI


Chelsea mahu selamatkan Stones
Oleh KOSMO!

27 Julai 2020, 1:00 pm
LONDON – Chelsea menjadi kelab Liga Perdana Inggeris (EPL) terbaharu yang berminat untuk menandatangani pemain pertahanan ‘terbuang’ Manchester City, John Stones pada jendela perpindahan musim panas ini.
Sebagai rekod, Chelsea telah berbelanja mewah tahun ini dengan menandatangani pemain sayap lincah Ajax Amsterdam, Hakim Ziyech dan penyerang Red Bull Leipzig, Timo Werner selain turut berminat untuk menyambar pemain tengah Bayer Leverkuzen, Kai Havertz.
Kini, skuad The Blues yang dibimbing oleh Frank Lampard percaya bahagian pertahanan adalah salah satu posisi yang perlu dirombak oleh pasukannya sekiranya mahu merebut kejuaraan utama musim depan.
Justeru, Stones yang baru berusia 26 tahun dianggap calon terbaik selepas gagal mempamerkan aksi yang diharapkan bersama skuad Pep Guardiola itu apabila sering dihimpit kecederaan.
Selain Chelsea, tiga lagi pasukan utama EPL turut dilaporkan berminat untuk mendapatkan khidmat Stones iaitu Arsenal, Newcastle United dan kelab yang diwakili ketika remaja, Everton.
Difahamkan, Guardiola sememangnya berhajat untuk menjual Stones dengan harga ‘runtuh’ kerana mahu menggantikan posisinya dengan pemain pertahanan Napoli, Kalidou Koulibaly daripada kelab Napoli musim depan.

Stones sebelum ini telah memecahkan rekod pemain termahal dunia pada tahun 2016 selepas berhijrah daripada kelab Everton ke City dengan nilai sebanyak £47.5 juta (RM259 juta).
Siri kecederaan yang melanda Stones sebelum ini merencatkan masa depannya bersama The Citizens sekali gus menyebabkan prestasinya terumbang-ambing dan gagal memikat perhatian Guardiola. – AGENSI


Lukaku menyamai rekod Nyers di Inter
Oleh KOSMO!

27 Julai 2020, 1:05 pm
GENOA – Penyerang Inter Milan, Romelu Lukaku menyamai rekod pasukan yang berusia 70 tahun selepas menjaringkan dua gol ketika menang 3-0 ke atas Genoa pada aksi Serie A di Stadium Luigi Ferraris awal pagi semalam.
Pemain antarabangsa Belgium menjadi individu kedua selepas Stefano Nyers dalam tempoh 70 tahun, meledak 15 gol di tempat lawan dalam semusim bagi saingan Serie A.
Bekas penyerang Manchester United itu menjadi watak penting buat skuad kendalian Antonio Conte musim ini apabila sudah mengumpul 29 gol dalam 44 penampilan musim ini.
Lukaku tanpa berselindung mengakui gembira dengan pencapaian tersebut, namun dia tidak mampu menyembunyikan perasaan kecewa mengenangkan Juventus semakin hampir menjulang kejuaraan liga.
“Secara peribadi, saya sangat gembira dengan pencapaian ini, namun sebagai pasukan, kami sepatutnya menampilkan aksi lebih baik dalam perlawanan sebelum ini.
“Kami memiliki skuad yang mantap, jadi agak mengecewakan apabila sekadar berada di kedudukan kedua kerana kami mahukan kejuaraan liga,” kata Lukaku.
Inter akan berdepan Napoli dan Atalanta dalam dua baki perlawanan liga sebelum bertemu Getafe bagi aksi Liga Europa yang dijangka berlangsung bulan depan. – AGENSI


Pembantu kedai makan maut kemalangan
Oleh KOSMO!

27 Julai 2020, 1:03 pm
Oleh NUR SYAZWANA MANSOR
SUNGAI PETANI – Seorang pembantu kedai makan maut selepas motosikal ditunggangnya terlibat dalam kemalangan dengan dua buah kereta di Jalan Sungai Pasir di sini hari ini.
Dalam kejadian kira-kira pukul 7.40 pagi itu, mangsa, Che Mila Abu Bakar, 45, meninggal dunia di tempat kejadian akibat kecederaan dalaman.
Kejadian dikatakan berlaku ketika mangsa dalam perjalanan ke tempat kerja di Kampung Bukit Kecil dekat sini selepas menghantar anak ke sebuah sekolah di Sungai Pasir di sini.
Ketua Polis Daerah Kuala Muda, Asisten Komisioner Adzli Abu Shah berkata, kemalangan mendapati kemalangan melibatkan motosikal jenis Yamaha Lagenda ditunggang mangsa dan dua kereta jenis Proton Satria dan Honda Civic.
“Siasatan awal mendapati kemalangan berlaku apabila motosikal dan kereta Honda Civic dari arah Batu Lintang menghala Sungai Petani bertembung dengan kereta Proton Satria dari arah bertentangan.

“Sebaik tiba di tempat kejadian, kereta Proton Satria  itu masuk ke laluan bertentangan kerana pemandu berusia 18 tahun dipercayai terlelap,” ujarnya.
Akibat perlanggaran itu,  penunggang motosikal tercampak ke laluan bertentangan.
“Mangsa maut di lokasi kejadian manakala pemandu dan penumpang dua kereta terlibat tidak mengalami kecederaan,” tambah Adzli.
Mayat mangsa dibawa ke Hospital Sultan Abdul Halim di sini untuk dibedah siasat dan kes disiasat mengikut Seksyen 41(1) Akta Pengangkutan Jalan 1987. -K! ONLINE


Bursa Malaysia untung RM151 juta
Oleh MUHAMMAD IKHWAN IDERIS

28 Julai 2020, 9:55 pm
Bursa Malaysia mencatat prestasi kewangan yang baik sejak disenaraikan pada tahun 2005.

KUALA LUMPUR – Bursa Malaysia Bhd. (Bursa Malaysia) mengumumkan rekod keuntungan selepas
cukai dan kepentingan minoriti sebanyak RM151 juta untuk tempoh separuh tahun pertama
berakhir 30 Jun 2020, prestasi terbaik sejak penyenaraiannya pada 2005.
Ia merupakan peningkatan sebanyak 62 peratus berbanding RM93.2 juta yang direkodkan bagi
tempoh sama tahun lalu.
Pertumbuhan berkenaan antara lain disokong perolehan operasi yang lebih tinggi sebanyak 33.6
peratus kepada RM320.7 juta berbanding RM240 juta tahun sebelumnya, manakala perbelanjaan
operasi meningkat 3.7 peratus kepada RM127.1 disebabkan kos kakitangan dan teknologi.

Muhammad Umar

Ketua Pegawai Operasinya, Datuk Muhamad Umar Swift berkata, pulangan ekuiti tahunan dan
pendapatan sesahamnya, masing-masing pada 39 peratus dan 18.7 sen membolehkan Lembaga
Pengarah mengumumkan dividen interim sebanyak 17 sen.
“Malaysia menunjukkan prestasi baik dalam mengawal Covid-19 dan meskipun ketidakpastian terus
memberi impak kepada ekonomi, kami yakin pakej rangsangan diumumkan kerajaan dapat
membantu pemulihan negara dan mengekalkan daya tahan pasaran.
“Usaha berterusan untuk meningkatkan kerancakan dan kecairan pasaran memberi impak positif
dengan penyertaan runcit yang kukuh dan rekod jumlah dagangan tertinggi dengan 12.5 bilion unit
saham bertukar tangan pada 20 Julai lalu.

“Kemunculan golongan milenium di pasaran juga sangat memberangsangkan, kami telah berusaha
keras untuk menarik golongan ini,” katanya dalam kenyataan yang dikeluarkan di sini semalam.
Menurut Umar, pihaknya akan terus memperkenalkan inisiatif baharu, mengemas kini penawaran
produk dan memperluas saluran rangkaian dan platform dagangan untuk kemudahan generasi
pelabur baharu.


Najib bersumpah tidak ambil duit SRC
Oleh NUZULSHAM SHAMSUDDIN

28 Julai 2020, 10:39 pm
KUALA LUMPUR – Mahkamah Tinggi di sini terdiam sejenak selepas bekas Perdana Menteri, Datuk Seri Najib Tun Razak membuat pengakuan bahawa beliau tidak mengambil wang berjumlah RM42 juta yang dimasukkan ke dalam akaun.
Najib berkata, beliau ada membuat proposal berhubung dana SRC sebelum ini namun ia tidak dapat direalisaikan berikutan sudah terlibat dalam pertuduhan ini.
“Sepanjang perkhidmatan saya sebagai Perdana Menteri, saya telah meningkatkan indeks saham negara antaranya Pemodalan Nasional Berhad (PNB) Petronas dan Khazanah Nasional Berhad.
“Wallahi, wabillahi, watallahi, saya tidak mempunyai pengetahuan berhubung RM42 juta itu,” katanya sebak.
Mahkamah kemudian menangguhkan prosiding bagi hukuman. – K!ONLINE


Tukar pendawaian lama elak kebakaran
Oleh KOSMO!

28 Julai 2020, 10:11 pm
PUTRAJAYA – Pemilik bangunan lama yang diminta menukar sistem pendawaian, membuat konduit elektrikal dan mendapatkan nasihat profesional jika pendawaian didapati telah lama dan boleh mencetuskan kebakaran.
Ketua Pengarah Jabatan Bomba dan Penyelamat Malaysia (JBPM),  Datuk Mohammad Hamdan Wahid berkata, pihaknya boleh mengambil tindakan undang-undang di bawah Seksyen 8 Akta 341 jika punca kebakaran sehingga mengakibatkan kematian didapati berpunca daripada pendawaian elektrik lama.
“Jika didapati kebakaran itu boleh mengakibatkan kematian atau pendedahan risiko kepada nyawa, pihak bomba boleh mengambil tindakan segera ke atas bangunan-bangunan itu.
“Bagi bangunan selain bangunan ditetapkan (designated building) seperti rumah kedai misalnya, kita boleh Menghapus Bahaya Kebakaran (MBK) jika pendawaian elektrik lama dipercayai menjadi risiko kebakaran, kita boleh ambil tindakan,” katanya.
Beliau berkata demikian selepas merasmikan Majlis Pelancaran Bulan Kebangsaan dan Kibar Jalur Gemilang peringkat JBPM di Ibu Pejabat JBPM, Putrajaya di sini hari ini.
Terdahulu, media melaporkan Jabatan Bomba dan Penyelamat Negeri Sembilan mendapati sistem pendawaian lama merupakan antara punca berlakunya kebakaran di kebanyakan bangunan kedai lama di negeri itu.

Sehubungan itu, pengarahnya, Hamdan Ali berkata, pendawaian elektrik di kedai-kedai lama perlu dinaik taraf, bagi memastikan tidak berlakunya kejadian seperti itu. – K! ONLINE


Manusia pendek umur kerana pencemaran udara
Oleh KOSMO!

28 Julai 2020, 9:38 pm
PARIS  – Pencemaran udara mengurangkan jangka hayat setiap lelaki, wanita dan kanak-kanak di Bumi sebanyak hampir dua tahun, demikian menurut data disiarkan hari ini.
Dinamakan Indeks Kualiti Udara Kehidupan (AQLI), data tersebut menyatakan bahawa ketika dunia berlumba mencari vaksin bagi mengawal pandemik Covid-19, pencemaran udara akan terus memendekkan usia dan menyebabkan berbilion-bilion penduduk di seluruh dunia menjalani kehidupan tidak sihat.
Indeks berkenaan mengira impak udara tercemar  terutamanya daripada pembakaran bahan api fosil terhadap kesihatan manusia.
Menurut AQLI,  purata  tahap pencemaran udara sejak dua dekad lalu tidak berubah   di sebalik pengurangan besar zarah berbahaya di China yang pernah menjadi antara negara paling tercemar di dunia.
Namun begitu, di negara-negara  seperti India dan Bangladesh pula, pencemaran udara amat teruk sehingga  menyebabkan jangka hayat di sesetengah kawasan berkurangan hampir satu dekad.
Penulis-penulis penyelidikan itu berkata, kualiti udara yang dihirup ramai manusia mencetuskan risiko kesihatan lebih tinggi berbanding Covid-19.

Hampir satu perempat populasi global tinggal di hanya empat negara Asia Selatan yang merupakan antara paling tercemar iaitu Bangladesh, India, Nepal dan  Pakistan.
AQLI  mendapati jangka hayat populasi tersebut  akan  lebih pendek lima tahun secara purata selepas terdedah kepada paras pencemaran udara 44 peratus lebih tinggi sekarang  berbanding 20 tahun lalu. – AFP


Percaya sistem kehakiman negara – PM
Oleh SAIRUL ZAMRI MISRANI

28 Julai 2020, 10:27 pm
KUALA LUMPUR – Perdana Menteri, Tan Sri Muhyiddin Yassin menggesa semua pihak agar terus meletakkan kepercayaan kepada sistem perundangan serta kehakiman negara sebagai institusi yang bebas dan berkecuali.
Menurutnya, kerajaan menghormati keputusan Mahkamah Tinggi Kuala Lumpur yang mensabitkan Datuk Seri Najib Tun Razak bersalah atas kesemua tujuh pertuduhan melibatkan RM42 juta dana SRC International Sdn. Bhd. hari ini.
“Saya memahami perasaan dan sentimen rakan-rakan terhadap keputusan yang telah dibuat oleh mahkamah.
“Saya juga ingin menegaskan bahawa kerajaan Perikatan Nasional akan sentiasa menegakkan prinsip kedaulatan undang-undang,” katanya dalam satu kenyataan di sini hari ini.
Beliau menjelaskan, kerajaan turut menghormati hak Najib untuk merayu atas hukuman yang dijatuhkan mahkamah dan meminta untuk diberikan ruang kepada proses undang-undang bagi memastikan keadilan dapat ditegakkan.
Terdahulu, Mahkamah Tinggi menjatuhkan hukuman penjara keseluruhan 72 tahun dan denda RM210 juta terhadap bekas Perdana Menteri itu selepas didapati bersalah atas tujuh pertuduhan pecah amanah jenayah, pengubahan wang haram dan salah guna kuasa melibatkan dana SRC International Sdn. Bhd. bernilai RM42 juta.

Hakim Mohd. Nazlan Mohd. Ghazali membuat keputusan itu selepas mendapati pihak pembelaan gagal menimbulkan keraguan munasabah terhadap kes tersebut.
Bagaimanapun, bekas Perdana Menteri itu hanya perlu menjalani hukuman penjara selama 12 tahun setelah Mohd. Nazlan memerintahkan hukuman penjara bagi kesemua pertuduhan itu
dilaksanakan serentak. – K!ONLINE


Beli Petron Gasul bayar guna e-dompet
Oleh KOSMO!

28 Julai 2020, 10:13 pm
KUALA LUMPUR – Petron Malaysia kini menerima pembayaran tanpa tunai untuk penghantaran gas memasak LPG, Petron Gasul yang selamat dan berkualiti ke rumah pelanggan.
Ketua Dagangan Runcit dan Perniagaan Komersial Petron Malaysia, Choong Kum Choy berkata, perkhidmatan ini dijalankan bersama GHL Systems Bhd. yang membolehkan penggunaan pelbagai pilihan e-dompet seperti TnG, Boost, Grabpay, Maybank QRPay, Alipay, MBSB MCash serta UPI QRPay.
Menurut beliau, pelanggan boleh membuat pesanan silinder Petron Gasul melalui pengusaha Petron LPG di kawasan mereka dan memilih mana-mana aplikasi e-dompet yang tersenarai untuk membuat pembayaran.
“Kami sentiasa mengutamakan keselamatan dan keselesaan pelanggan sebelum ini.
“Syarikat banyak menerima banyak maklum balas positif terhadap pembayaran e-dompet untuk pembelian minyak dan barangan lain di stesen kami sehingga kami membuat keputusan untuk memperluaskan perkhidmatan ini kepada pelanggan yang menggunakan Petron Gasul di rumah,” katanya dalam kenyataan yang dikeluarkan di sini semalam.
Selain itu, Ketua Pegawai Eksekutif Kumpulan GHL, Danny Leong menjelaskan, pihaknya teruja untuk memanfaatkan perubahan ke arah pembayaran secara digital dalam kalangan masyarakat kini kesan daripada pandemik Covid-19.

“Dengan rangkaian kami yang mencapai sehingga lebih 240,000 titik pembayaran di seluruh Malaysia, digandingkan dengan produk Petron yang dipercayai jutaan, ini bakal menjadi pemangkin kepada kesediaan pembayaran tanpa tunai untuk kemudahan pelanggan,” ujarnya.
Perkhidmatan ini disediakan oleh kesemua pengusaha LPG Petron yang terlibat di seluruh Malaysia.


RedOne sasar 1.5 juta pelanggan
Oleh MUHAMMAD IKHWAN IDERIS

28 Julai 2020, 10:04 pm
Abdul Fattah (tiga dari kanan) bersama Farid (empat dari kanan) pada majlis pelancaran redCOOP di Petaling Jaya semalam.

PETALING JAYA – Syarikat pengendali rangkaian maya mudah alih (MVNO), RedOne Network Sdn. Bhd. (RedOne) menyasarkan 1.5 juta pelanggan menjelang akhir tahun ini.
Ketua Pegawai Eksekutifnya, Farid Yunus berkata, sasaran tersebut akan disokong oleh pengenalan pelan pra bayar terbaharunya, selain menerusi program redCOOP yang menyediakan peluang kepada sektor koperasi untuk menawarkan produk RedOne kepada ahli pada kadar menarik.
“Kini kami memiliki seramai 1.2 juta pelanggan, namun ia hanyalah untuk segmen pasca bayar. Dengan pengenalan pelan pra bayar kami optimis mampu menarik 300,000 pelanggan lagi sehingga akhir 2020.
“RedOne juga menyasarkan penglibatan 100 buah koperasi dalam program redCOOP tahun hadapan.
“Sektor ini dijangka mampu membawa 500,000 pelanggan baharu untuk RedOne pada 2021, dengan jumlah keanggotaan koperasi kini adalah kira-kira 6.1 juta orang,” katanya pada sidang akhbar sempena pelancaran redCOOP di sini semalam.
Turut hadir  Presiden Angkatan Koperasi Kebangsaan Malaysia Bhd. (Angkasa), Datuk Abdul Fattah Abdullah.

Majlis sama turut menyaksikan pelancaran dua pelan pasca bayar baharu RedOne yang dibangunkan eksklusif untuk koperasi yang menjadi rakan niaga RedOne di bawah program redCOOP, iaitu Mukmin50+ dan Flexi68+.
Mukmin50+ menawarkan 60 gigabait (GB) data, panggilan suara tanpa had ke semua rangkaian, kontrak hanya 12 bulan, rebat yuran sebulan dan khairat bernilai sehingga RM12,100 hanya untuk RM50 sebulan.
Flexi68+ yang berharga RM68 sebulan pula memberikan 70 GB data, panggilan suara tanpa had, telefon Vivo 11 percuma atau baucar redMALL sebanyak RM500 dan khairat bernilai sehingga RM12,100 dengan kontrak 24 bulan.
Sementara itu, Abdul Fattah berkata, pihak koperasi wajar memanfaatkan peluang untuk menceburi perniagaan dalam bidang telekomunikasi yang menjana perolehan sebanyak RM23 bilion setahun.
“Sektor koperasi perlu keluar daripada hanya menyediakan perkhidmatan tradisional seperti memberi pembiayaan kepada ahli dan meneroka bidang ekonomi digital dan Industri 4.0,” katanya.


MPPG sita peralatan, tutup kedai warga asing
Oleh KOSMO!

28 Julai 2020, 9:57 pm
Oleh KHAIRUL MOHD. ALI
PASIR GUDANG – Satu premis perniagaan tanpa lesen milik yang dikendalikan warga asing diserbu penguatkuasa Majlis Perbandaran Pasir Gudang (MPPG) dalam satu operasi yang dijalankan, di sini hari ini.
Serbuan itu merupakan operasi susulan kepada operasi sama dijalankan pihak berkuasa tempatan itu tiga minggu lalu.
Menurut kenyataan MPPG, sebuah rumah kedai yang menjalankan operasi kedai runcit dan kedai makan khusus buat warga asing ditutup.
“Berdasarkan tinjauan, premis berkenaan turut memiliki sistem kamera litar tertutup dipercayai bagi memantau pergerakan keluar dan masuk.
“Tindakan menutup premis berkenaan diambil di bawah Peruntukan Undang-Undang Kecil 49(2), Undang-Undang Kecil Pelesenan Tred Perniagaan dan Perindustrian (MPPG) 2017,”katanya.

Sementara itu, penguatkuasa MPPG turut menyita peralatan perniagaan melibatkan 10 buah premis dikendalikan warga asing antaranya perniagaan runcit, perniagaan kedai makan, gunting rambut dan cuci kereta.
Tindakan sita itu diambil mengikut peruntukkan Undang-Undang Kecil 50(1), Undang-Undang Kecil Pelesenan Tred Perniagaan dan Perindustrian (MPPG) 2017.
Operasi yang bermula pada pukul 2.30 petang itu disertai seramai 40 pegawai dan anggota agensi penguatkuasa antaranya polis, Jabatan Pendaftaran Negara, Jabatan Kesihatan dan penguatkuasa MPPG. – K! ONLINE.


Kejutan balik jenguk anak bertukar tragedi
Oleh KOSMO!

28 Julai 2020, 11:48 pm
Oleh SITI NUR MAS ERAH AMRAN
SEBERANG PERAI – Seorang bapa tidak menyangka kepulangannya dari Kuala Lumpur bertukar tragedi selepas anak bongsunya maut akibat terjatuh ke dalam tali air di Jalan Permatang Sungai Dua di Kampung Pokok Simpor, Kepala Batas di sini petang tadi.
Azlan Zakaria, 40, berkata, dia yang merancang ingin membuat kejutan untuk bertemu anak-anaknya yang berada di rumah datuk mereka berubah sekelip mata.
“Kira-kira pukul 6 petang, anak sulung menghubungi saya dan memaklumkan Muhammad Firash Darwisy hilang ketika menunggang basikal.
“Tidak lama kemudian, saya dimaklumkan bahawa mayatnya sudah ditemui di dalam tali air,” katanya ketika ditemui di pekarangan Unit Forensik Hospital Seberang Jaya di sini hari ini.
Menurut Azlan yang bekerja sebagai pemandu bas ekspres, kali terakhir dia menemui arwah adalah pada Ahad lalu.

“Sejak kebelakangan ini, arwah amat manja dan akan membuat panggilan video setiap pagi sebelum ke tadika.
“Kebiasannya, dia akan berbasikal bersama dua kakaknya namun petang tadi, arwah dikatakan menunggang bersendirian.
“Saya amat terkilan kerana tidak dapat menunaikan permintaan terakhir arwah yang mahukan topi keledar untuk memudahkannya menunggang basikal,” luahnya sedih.
Terdahulu, mayat mangsa ditemui oleh beberapa penduduk yang berada berdekatan lokasi.
Jenazah akan dikebumikan di Tanah Perkuburan Islam Permatang Sungai Dua esok. – K! ONLINE


LBS lancar hartanah bernilai RM3 bilion
Oleh KOSMO!

28 Julai 2020, 9:35 pm
Lim Hock San pada Mesyuarat Agung Tahunan LBS di Kuala Lumpur semalam.

KUALA LUMPUR – LBS Bina Group Bhd. (LBS) bercadang untuk melancarkan hartanah dalam tempoh sembilan bulan akan datang dengan gabungan anggaran Nilai Pembangunan Kasar (GDV) berjumlah RM3 bilion.
Projek tersebut melibatkan KITA Sejati, KITA Mekar di KITA @ Cybersouth, Dengkil, Ritma Perdana dan blok baharu Pangsapuri Melodi Perdana di LBS Alam Perdana, Bandar Puncak Alam, Vines 3 di Cameron Golden Hills dan Emerald Garden 3 di Bandar Putera Indah, Batu Pahat, serta Bayu Hills di Genting Permai.
Pengarah Urusan Kumpulan, Tan Sri Lim Hock San berkata, lebih daripada 80 peratus pembangunan hartanah kumpulan terletak di kawasan Lembah Klang.
“Prestasi jualan yang kukuh membuktikan bahawa strategi dan pembangunan LBS memenuhi keperluan pasaran. Sehingga 26 Julai lalu, kami telah mencapai jualan sebanyak RM780 juta,” katanya pada taklimat media bersempena Mesyuarat Agung Tahunan LBS ke-20 di sini baru-baru ini.
Sejak 3 tahun lalu, LBS telah menyerahkan sebanyak 5,526 unit rumah dan mensasarkan serahan berjumlah 7,181 unit pada tahun 2020 dan 2021.
Sehingga kini, LBS mempunyai 15 projek yang sedang berjalan dengan anggaran GDV sebanyak RM4.3 bilion.

Pada 30 Jun lalu, LBS memiliki bank tanah seluas 3,591 ekar dan ini akan menjadi penggerak kepada LBS dalam tempoh 10 hingga 15 tahun.
“Kami akan terus meneruskan strategi untuk membina lebih banyak perbandaran mampu dimiliki berteraskan 3 tiga tunggak utama, mampu dimiliki, kesaling hubungan dan komuniti,” jelas beliau.
Sehingga 15 Julai 2020, jumlah penjualan tanpa bil LBS kukuh dengan RM2 bilion dan LBS optimis dengan prospek pertumbuhan serta perkembangan syarikat dalam tempoh semasa dan akan datang.


Luqman sertai skuad B-19 negara
Oleh MUHAMAD ARDIE PUTRA SUHAIMI

28 Julai 2020, 8:36 pm
KUALA LUMPUR – Pemain sensasi skuad bawah 19 (B-19) negara, Luqman Hakim Shamsudin berada dalam senarai 30 pemain untuk menjalani kem latihan pusat fasa 2 yang akan berlangsung bermula 3 Ogos hingga 30 Ogos depan.
Seramai 26 pemain daripada senarai 35 pemain yang dipanggil pada kem latihan pusat fasa 1 yang berakhir Sabtu lepas telah dipanggil semula untuk mengikuti kem latihan pusat fasa 2 ini.
Selain Luqman, dua pemain Akademi Mokhtar Dahari (AMD), Syahmi Adib Haikal Mohd Shukri dan Ziad Al Basheer Norhisham serta penjaga gol, Ahmad Irfan Ibrahim antara nama baharu yang dipanggil.
Sementara itu, pemain muda negara kelahiran Amerika Syarikat (AS), Wan Ahmad Kuzri Wan Ahmad Kamal yang mewakili Akademi St. Louis turut berada dalam senarai meskipun terdapat ura-ura bahawa dia hanya akan kembali pada kem latihan pusat Fasa 3 pada September.
Skuad Brad Maloney masih dalam proses penilaian pemain sebagai persediaan bagi menghadapi Kejuaraan B-19 AFC 2020 yang akan berlangsung di Uzbekistan dari 14 hingga 31 Oktober 2020.
Pada pusingan akhir di Uzbekistan nanti, Malaysia akan membuka tirai saingan Kumpulan D bertemu Tajikistan pada Jumaat, 16 Oktober 2020 diikuti aksi kedua menentang Qatar pada Isnin, 19 Oktober 2020 dan seterusnya aksi terakhir kumpulan berdepan Yemen pada Khamis, 22 Oktober 2020. Ketiga-tiga perlawanan dijadual berlangsung di Stadium AGMK, Olmalik. – K! ONLINE


Najib yakin dapat sokongan
28 Julai 2020, 9:26 pm
KUALA LUMPUR – Bekas Perdana Menteri, Datuk Seri Najib Tun Razak menegaskan sebarang keputusan oleh Mahkamah Tinggi hari ini tidak akan menjejaskan karier politiknya.
Ahli Parlimen Pekan itu berkata, beliau yakin dapat membersihkan namanya kembali daripada semua pertuduhan yang disabitkan ke atas dirinya sebentar tadi.
Menurut Najib, walaupun mahkamah telah mensabitkan kesalahan ia tidak bermakna menjadi suatu pengakhiran pada dirinya.
“Keputusan ini bukan bermakna satu pengakhiran kerana masih ada proses rayuan.
“Saya berharap semua penyokong terus mempercayai dan saya yakin boleh menang kes ini,” katanya dalam sidang akhbar di sini hari ini.
Sebelum itu Mahkamah Tinggi Kuala Lumpur telah menjatuhkan hukuman penjara sebanyak 72 tahun dan denda berjumlah RM210 juta ke atas Datuk Seri Najib, selepas beliau didapati bersalah terhadap tujuh pertuduhan membabitkan perbuatan pecah amanah, rasuah serta salah guna kuasa. – K! ONLINE.


Najib dijel 12 tahun, denda RM210 juta
Oleh NUZULSHAM SHAMSUDDIN

28 Julai 2020, 6:56 pm
KUALA UMPUR – Bekas Perdana Menteri Datuk Seri Najib Tun Razak dihukum penjara 12 tahun dan denda RM210 juta oleh Mahkamah Tinggi di sini sebentar tadi selepas didapati bersalah tujuh pertuduhan salah guna, pecah amanah dan pengubahan wang haram membabitkan dana SRC berjumlah RM42 juta.
Hakim Mohd. Nazlan Mohd. Ghazali membuat keputusan itu selepas mendapati pihak pembelaan gagal menimbulkan keraguan munasabah terhadap kes itu.
Mohd. Nazlan membuat keputusan tersebut selepas selesai membaca penghakimannya bagi kesemua pertuduhan itu selama dua jam.
Terdahulu peguam Tan Sri Muhammad Shafee Abdullah membuka tirai dengan rayuan mitigasi dengan membacakan biodata Najib termasuk memaklumlkan Najib pernah melakar sejarah dengan menjadi Menteri Besar termuda di negeri itu.
“Najib bukan sahaja mempunyai kriteria sebagai seorang pemimpin yang berkaliber termasuk memberi kerjasama kepada pihak berkuasa ketika siasatan kes dibuat terhadap beliau.
“Selain itu  tiada laporan anak guam saya mengganggu mana-mana saksi,” katanya.

Bagaimanapun Timbalan Pendakwa Raya, Datuk V.Sithambaram yang mewakili pendakwaan berkata,  kes ini telah menyebabkan negara ini terpalit dengan isu kleptokrasi.
“Menjadi pemimpin tidak boleh dijadikan alasan untuk melakukan sebarang kesalahan,” katanya
Selain itu pihak pendakwaan juga turut menjadikan kes bekas Menteri Besar Selangor sebagai contoh yang terlibat dengan rasuah.
Bagi pertuduhan salah guna kuasa Najib didakwa mengikut  Seksyen 23 Akta Suruhanjaya Pencegahan Rasuah Malaysia (SPRM) 2009.
Sabit kesalahan boleh dihukum mengikut Seksyen 24 akta sama, iaitu penjara maksimum 20 tahun dan denda sehingga lima kali ganda nilai suapan atau RM10,000, atau mana yang lebih tinggi jika sabit kesalahan.
Sementara bagi pertuduhan tiga pertuduhan pecah amanah, Najib didakwa mengikut Seksyen 409 Kanun Keseksaan yang memperuntukkan hukuman maksimum 20 tahun dan hukuman sebat dan boleh dikenakan denda jika sabit kesalahan.
Dalam pada itu untuk tiga pertuduhan pengubahan wang haram Ahli Parlimen Pekan itu dituduh mengikut Seksyen 4 (1) (b) Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.
Jika sabit kesalahan, tertuduh berdepan hukuman penjara maksimum 15 tahun dan denda lima kali ganda nilai hasil haram atau RM5 juta, mana yang lebih tinggi, bagi setiap pertuduhan.
Ahli Parlimen Pekan itu didakwa kesemua melakukan kesalahan tersebut antara 17 Ogos 2011 hingga 2 Mac 2015.
Pada 11 November tahun lalu, Mohd. Nazlan memerintahkan Najib membela diri terhadap semua pertuduhan itu. – K! ONLINE


Remaja dakwa dicabul bapa tiri sejak darjah enam
Oleh KOSMO!

28 Julai 2020, 7:09 pm
Oleh ISWAN SHAFIQ ISA
SEBERANG PERAI – Seorang remaja perempuan berusia 15 tahun mendakwa menjadi mangsa cabul oleh bapa tiri di rumahnya di Permatang Pauh di sini semalam.
Ketua Polis Daerah Seberang Perai Tengah, Asisten Komisioner Shafee Abd. Samad berkata, mangsa pada mulanya tidak menceritakan kejadian itu kepada sesiapa kerana terlalu takut dan tidak tahu apa yang perlu dilakukan pada waktu itu.
Katanya, semasa kejadian kira-kira pukul 5.15 petang itu, mangsa yang belajar di tingkatan tiga berseorangan di dalam rumah dan suspek yang berusia 51 tahun itu telah masuk ke dalam biliknya melalui tingkap.
“Kejadian tersebut bukan pertama kali berlaku kerana mangsa mendakwa telah dicabul oleh suspek yang sama sejak darjah enam.
“Suspek sebelum ini dikatakan sering masuk ke dalam bilik mangsa pada waktu malam sebelum meraba dan memegang badan mangsa.

“Kejadian itu berlarutan sehingga mangsa bersekolah menengah apabila suspek semakin berani untuk memegang kemaluan dan meraba buah dada mangsa pada waktu itu,” katanya kepada Kosmo! di sini hari ini.
Menurut Shafee, mangsa kemudian dirujuk ke Hospital Seberang Jaya di sini untuk pemeriksaan dan doktor mengesahkan tiada koyakan dikesan pada kemaluan mangsa.
Pada masa yang sama katanya, suspek juga berjaya diberkas beberapa jam selepas kejadian di hadapan sebuah kedai motosikal di Jalan Kubang Semang, Permatang Pauh di sini.
“Soal siasat terhadap suspek turut mengesahkan bahawa lelaki itu mengaku melakukan perbuatan berkenaan terhadap mangsa,” katanya lagi.
Menurutnya, kes disiasat mengikut Seksyen 14(a) Akta Kesalahan Seksual Terhadap Kanak-Kanak 2017. – K! ONLINE


Lailin persiap pasukan Projek Khas Sukan Asia 2026
Oleh MUHAMMAD ZUHAILY BADLISHAH

28 Julai 2020, 8:40 pm
KUALA LUMPUR – Ketua jurulatih skuad hoki wanita remaja negara, Lailin Abu Hassan memerlukan sokongan daripada Konfederasi Hoki Malaysia (MHC) dan Majlis Sukan Negara (MSN) untuk menjayakan misi Projek Khas Sukan Asia 2026.
Lailin yang pernah beraksi pada Sukan Olimpik 1992 dan 1996 itu percaya, hanya pendedahan di peringkat antarabangsa mampu mematangkan prestasi barisan pemainnya dalam misi meraih pingat pada Sukan Asia 2026 di Nagoya, Jepun
“Walaupun sukar tetapi kami akan mencuba yang terbaik untuk membina semula pasukan ini. Matlamatnya adalah jangka masa panjang untuk tempoh enam tahun.
“Kalau dapat bermain permainan berkualiti menentang banyak pasukan di ranking lebih tinggi dan kemudian memperbanyakkan program pendedahan kepada pemain-pemain muda, saya percaya mereka akan lebih cepat belajar,” katanya.
Tugas pertama buat Lailin, 50, adalah memastikan 25 pemain remaja bimbingannya bersedia sebaiknya menghadapi saingan Piala Remaja Wanita Asia untuk merebut tiket layak ke Piala Dunia Hoki Remaja Wanita 2021 hujung tahun depan.
Bagaimanapun, Persekutuan Hoki Asia masih belum menetapkan tarikh baharu Piala Remaja Wanita Asia selepas penganjuran yang sepatutnya berlangsung di Jepun pada April lalu terpaksa ditunda ekoran penularan wabak pandemik Covid-19.

Justeru, Lailin serta barisan kejurulatihannya perlu memanfaatkan masa yang ada untuk memperbaiki segala kelemahan para pemainnya supaya cepat menyesuaikan diri dengan taktikal permainan pasukan sebelum kejohanan bermula. – K! ONLINE


Fantasia Aquapark dibuka 1 Ogos ini
Oleh KOSMO!

28 Julai 2020, 8:17 pm
Oleh NUR ANATI JUHARI
ALOR SETAR – Taman tema air Fantasia Aquapark di Tasik Darulaman, Jitra dekat sini yang ditutup berikutan pandemik Covid-19 sejak 18 Mac lalu akan dibuka semula pada 1 Ogos ini.
Ketua Pegawai Operasi Kumpulan Bina Darulaman Berhad (BDB), Mohd. Iskandar Dzulkarnain Ramli berkata, pihaknya menawarkan promosi ‘segalanya bermula RM10’ sepanjang bulan depan sempena pembukaan semula taman tema tersebut.
“Para pengunjung boleh mendapatkan tiket masuk ke taman tema, set kombo makanan yang terdiri daripada burger, kentang goreng dan air minuman serta sewaan tiub masing-masing hanya pada harga RM10,” katanya dalam satu kenyataan hari ini.
Kata beliau, di samping itu, promosi sama turut menawarkan dua keping tiket masuk secara percuma bagi setiap pembelian 10 keping tiket tersebut.
Sementara itu, Mohd. Iskandar berkata, pihaknya juga telah melakukan persediaan menyeluruh terutama daripada sudut kebersihan dan keselamatan sepanjang fasa Perintah Kawalan Pergerakan Pemulihan (PKPP).

“Persediaan itu adalah bagi memastikan prosedur operasi standard (SOP) ditetapkan Kementerian Kesihatan serta Majlis Keselamatan Negara (MKN) dipatuhi dengan sebaik mungkin,” ujarnya.
Katanya, berdasarkan SOP semasa yang ditetapkan MKN, had umur yang dibenarkan untuk memasuki taman tema adalah enam tahun ke atas.
“Kita akan mengambil suhu badan pengunjung selain mereka perlu mengisi borang deklarasi melalui aplikasi MySejahtera,” katanya.
Selain itu, ujar beliau, taman tema seluas kira-kira 15,000 kaki persegi juga hanya membenarkan kemasukan 50 peratus daripada kapasiti pengunjung bagi memastikan penjarakan sosial dapat dipatuhi serta mewujudkan persekitaran selamat kepada semua pihak.
“Buat permulaan, waktu operasi taman tema ini adalah pada pukul 10 pagi hingga 7 malam dan dibuka hanya pada hujung minggu iaitu pada Jumaat, Sabtu dan Ahad.
“Walau bagaimanapun, kita akan mengkaji semula waktu operasi berdasarkan sambutan dan permintaan daripada orang ramai,” tambahnya.
Orang ramai boleh menghubungi talian 04-9131846 atau melayari portal rasmi Fantasia Aquapark  www.fantasia.bdb.com.my serta laman Facebook rasmi di Fantasia Aquapark.- K! ONLINE.


Perak pilih Sozer ganti Hafizul Hakim
Oleh KOSMO!

28 Julai 2020, 8:48 pm
Oleh AZIZAN HASHIM
IPOH – Pasukan Perak sudah bersedia menghadapi kemungkinan tidak dapat menggunakan khidmat penjaga gol utama, Hafizul Hakim Khairul Nizam Jothy dalam baki saingan Liga Super yang dijangka bermula Ogos ini.
Pasukan The Bos Gaurus mengambil khidmat seorang penjaga gawang import, Yaren Sozer, 23, yang kini ditempatkan bersama pasukan pembangunan, Perak 2.
Sozer dari Melbourne, Australia sudah diturunkan dalam perlawanan menentang Pulau Pinang dan akan dipanggil mewakili Perak jika diperlukan nanti.
Ketua jurulatih Perak, Mehmet Durakovic berkata, Sozer diambil sebagai persediaan menghadapi kemungkinan tidak dapat menggunakan khidmat Hafizul yang baru menjalani pembedahan lutut.
 “Hafizul sudah sembuh dan akan mula berlatih bersama pasukan sedikit masa lagi tetapi saya tidak mahu mengambil sebarang risiko.

“Perak ada penjaga gol simpanan iaitu Khairul Amri Salehuddin dan Nasrullah Aziz.
“Kini kami juga ada Sozer. Jika diperlukan dia akan bermain untuk pasukan Liga Super nanti,” katanya.
Bagaimanapun, jika mahu menurunkan Sozer, The Bos Gaurus terpaksa merehatkan salah seorang awang importnya kerana sudah memiliki kuota import yang lengkap.
Pemain import Perak ketika ini adalah Guilherme De Paula, Thierry Chantha Bin, Antony Paul Golec, Careca dan Leandro Dos Santos.  – K! ONLINE


Budak enam tahun lemas jatuh dalam tali air
Oleh KOSMO!

28 Julai 2020, 8:23 pm
Oleh SITI NUR MAS ERAH AMRAN
SEBERANG PERAI – Seorang kanak-kanak lelaki berusia enam tahun ditemui mati lemas oleh penduduk kampung selepas dipercayai terjatuh ke dalam tali air di Jalan Permatang Sungai Dua di Kampung Pokok Simpor, Kepala Batas di sini petang tadi.
Dalam kejadian pukul 6 petang itu, mangsa, Muhammad Firash Darwisy Azlan ditemui oleh beberapa penduduk yang berada berdekatan lokasi.
Jurucakap Jabatan Bomba dan Penyelamat Malaysia negeri berkata, pihaknya menerima panggilan panggilan telefon daripada orang awam berhubung kejadian itu kira-kira pukul 6.20 petang sebelum bergegas ke lokasi kejadian.
“Mangsa terlebih dahulu berjaya dinaikan ke darat oleh orang awam sebelum jentera bomba tiba.
“Dia disahkan meninggal dunia oleh pegawai perubatan Hospital Kepala Batas (HKB) dan kes diserahkan kepada pihak polis untuk tindakan selanjutnya,” katanya kepada pemberita di sini hari ini.

Mayat mangsa dihantar ke HKB di sini untuk bedah siasat. – K! ONLINE.


Oscar mahu buang pasport Brazil
Oleh KOSMO!

28 Julai 2020, 8:31 pm
SHANGHAI – Bekas pemain tengah Chelsea, Oscar sanggup melepaskan kerakyatan Brazil untuk bermain dengan China jika Persekutuan Bola Sepak Antarabangsa (FIFA) mengubah peraturannya.
Berdasarkan peraturan sekarang, pemain berusia 28 tahun itu tidak boleh menukar kerakyatan keana dia telah membuat penampilan bersama pasukan senior Brazil dalam kejohanan rasmi FIFA termasuk beraksi pada Piala Dunia 2014.
Bagaimanapun, Oscar sedia menyarung jersi China jika peraturan itu berubah selepas mengakui sukar untuk pulang ke Brazil mewakili negaranya memandangkan dia kini sedang beraksi dengan Shanghai SIPG.
“Jika China mahukan seorang pemain tengah yang bagus, saya boleh membantu negara ini jika ia berubah (peraturan FIFA mengenai naturalisasi pemain).
“Bagi saya, jika ramai pemain menukar kewarganegaraan kepada China, pasukan mereka (China) pastinya akan lebih hebat,” katanya.
Sebagai rekod, China sudah aktif mengambil beberapa pemain naturalisasi sejak tahun lepas bagi meningkatkan peluang mereka layak ke Piala Dunia Qatar 2022.

Tiga pemain yang dilahirkan di Brazil yang tidak mempunyai pertalian darah dengan keluarga dari China, telah dinaturalisasi ialah Elkeson, Aloisio dos Santos Goncalves dan Alan Carvalho.
Bekas pemain Arsenal, Nico Yennaris yang ibunya adalah seorang warganegara China, juga telah membuang kerakyatan England dan memilih untuk mewakili negara berkenaan. – AGENSI


Lelaki panjat pagar mahkamah ditahan polis
28 Julai 2020, 7:31 pm
KUALA LUMPUR – Seorang lelaki ditahan pasukan polis selepas memanjat pagar Kompleks Mahkamah Kuala Lumpur di sini petang tadi.
Kejadian tersebut berlaku sekitar pukul 6.15 petang apabila lelaki terbabit secara senyap memanjat pagar berketinggian empat meter itu sebelum disedari pengawal keselamatan yang bertugas di pekarangan mahkamah.
Dalam pada itu, Ketua Polis Daerah Sentul, Asisten Komisioner S. Shanmugamoorthy Chinniah mengesahkan tangkapan terhadap mangsa berbangsa cina dibuat pada pukul 6.30 petang untuk siasatan lanjut. – K! ONLINE.


Tiga wanita bersaudara diberkas samun penjual aiskrim
Oleh MOHD YUNUS YAKKUB

28 Julai 2020, 5:07 pm
KLANG – Tiga bersaudara termasuk seorang remaja ditahan dalam tempoh dua jam selepas menyamun seorang penjual aiskrim di Jalan Abadi 3, Taman Daya di sini kelmarin.
Ketiga-tiga suspek wanita berusia 16 hingga 48 tahun itu ditahan kira-kira pukul 9 malam.
Ketua Polis Daerah Klang Utara, Asisten Komisioner Nurulhuda Mohd. Salleh berkata, kejadian dikatakan berlaku apabila mangsa merupakan warga yang menjual aiskrim menggunakan motosikal telah didatangi tiga suspek yang menaiki motosikal jenis Modenas Kriss di Jalan Teratai Meru pukul 7.01 petang.
Katanya, salah suspek telah meminta wang dari mangsa secara paksa namun gagal sebelum wanita itu menggugut akan memanggil anak lelakinya untuk memukul penjual aiskrim tersebut.
“Mangsa dikatakan terus mengendahkan ugutan tersebut sebelum anak suspek bersama rakannya tiba di lokasi kejadian dan terus memukul mangsa menggunakan getah paip.
“Suspek wanita juga didapati cuba mencucuk badan mangsa menggunakan pembuka plug,” katanya ketika dihubungi di sini hari ini.

Beliau berkata, mangsa yang cuba mempertahankan diri itu kemudiannya melarikan diri dengan meninggalkan motosikal di tepi jalan.
Ujar beliau, selepas beberapa ketika mangsa yang kembali ke lokasi kejadian mendapati kehilangan wang tunai RM250 yang diletakkan di dalam tong aiskrim dirosakkan kumpulan suspek tersebut sebelum membuat laporan polis.
“Polis kemudiannya berjaya menahan ketiga-tiga suspek wanita selain merampas serangkai kunci, batang besi dan motosikal digunakan mereka.
“Kita sedang mengesan dua lagi suspek yang terlibat dalam kes tersebut iaitu dikenali Ali dan Singapore,” katanya.
Jelas Nurulhuda, kesemua suspek kini direman lima hari sehingga 30 Julai ini dan kes disiasat mengikut Seksyen 394 dan 427 Kanun Keseksaan. – K! ONLINE


Pemuda Orang Asli maut di Jalan Sungai Koyan-Ringlet
Oleh KOSMO!

28 Julai 2020, 5:41 pm
LIPIS – Selepas dua penunggang motosikal termasuk seorang tentera laut maut akibat kemalangan Sabtu lalu, seorang lagi penunggang motosikal maut di laluan yang sama di Jalan Sungai Koyan-Ringlet di sini, hari ini.
Kejadian kemalangan maut melibatkan seorang pemuda Orang Asli hari ini berlaku
di Kilometer 23 Jalan Sungai Koyan- Ringlet, kira-kira satu kilometer daripada kawasan kemalangan yang mengorbankan dua nyawa Sabtu lalu.
Ketua Polis Daerah Lipis, Superintendan Azli Mohd. Nor berkata, kejadian kira-kira pukul 8.10 pagi itu berlaku ketika mangsa, Henry Bah Harun,19, dalam perjalanan dari arah Sungai Koyan menghala ke rumahnya di Pos Sentoi di sini.
“Apabila sampai di tempat kejadian mangsa yang menunggang motosikal jenis Yamaha Lagenda 110Z telah hilang kawalan dan terbabas ke bahu jalan kiri dan terus melanggar kepala longkang.
“Akibat kejadian mangsa telah tercampak lalu terkena besi pembahagi jalan sehingga mengalami kecederaan parah di kepala dan meninggal dunia di tempat kejadian,” katanya di sini hari ini.
Menurut Azli, mayat mangsa telah dihantar ke Hospital Lipis untuk bedah siasat.

Katanya, kes itu disiasat mengikut Seksyen 41 (1) Akta Pengangkutan Jalan (APJ) 1987 dan siasatan masih giat dilakukan.
“Berdasarkan siasatan lokasi kemalangan adalah jalan lurus dan semasa kejadian cuaca baik dan permukaan jalan kering,”ujarnya. – K! ONLINE


Najib bersumpah tidak ambil duit SRC
Oleh NUZULSHAM SHAMSUDDIN

28 Julai 2020, 6:34 pm
KUALA LUMPUR – Mahkamah Tinggi di sini terdiam sejenak selepas bekas Perdana Menteri, Datuk Seri Najib Tun Razak membuat pengakuan bahawa beliau tidak mengambil wang berjumlah RM42 juta yang dimasukkan ke dalam akaun.
Najib berkata, beliau ada membuat proposal berhubung dana SRC sebelum ini namun ia tidak dapat direalisaikan berikutan sudah terlibat dalam pertuduhan ini.
“Sepanjang perkhidmatan saya sebagai Perdana Menteri, saya telah meningkatkan indeks saham negara antaranya Pemodalan Nasional Berhad (PNB) Petronas dan Khazanah Nasional Berhad.
“Wallahi, wabillahi, watallahi, saya tidak mempunyai pengetahuan berhubung RM42 juta itu,” katanya sebak.
Mahkamah kemudian menangguhkan prosiding bagi hukuman. – K! ONLINE


Lima ditahan miliki pil kuda bernilai RM180,000
Oleh KOSMO!

28 Julai 2020, 6:46 pm
Oleh ROSLIZA MOHAMED
KOTA BHARU – Lima individu termasuk pasangan suami isteri berdepan hukuman mati mandatori selepas mereka ditahan bersama rampasan dadah jenis pil kuda bernilai RM180,000 dalam dua serbuan berasingan dekat Pasir Mas di sini semalam.
Ketua Polis Kelantan, Datuk Hasanuddin Hassan berkata, polis menahan pasangan suami isteri dan seorang lelaki di tepi jalan berhampiran sebuah hospital di Pasir Mas pukul 5 petang dalam serbuan pertama.
Katanya, sepasukan pegawai dan anggota Jabatan Siasatan Jenayah Narkotik (JSJN) Kelantan melakukan risikan sebelum melihat
seorang lelaki bersendirian dalam keadaan mencurigakan di kawasan tersebut.
“Dalam risikan itu, kita melihat sebuah kereta jenis Perodua Kelisa yang dinaiki pasangan suami isteri tiba di lokasi tersebut kira-kira lima minit kemudian.
“Pasukan polis telah bertindak menghampiri mereka sebelum menahan ketiga-tiga suspek yang berusia 25 dan 26 tahun. Penahanan mereka membawa kepada penemuan enam bungkusan plastik cerah berisi 60 paket plastik biru mengandungi 12,000 pil kuda anggaran RM120,000 bersama suspek lelaki itu,” katanya pada sidang akhbar di Ibu Pejabat Polis Kontinjen (IPK) Kelantan di sini hari ini.

Beliau berkata, pihaknya turut menyita sebuah kenderaan utiliti sukan (SUV) jenis Mitsubishi ASX, motosikal jenis Honda EX-5 dan barang kemas yang dipercayai milik salah seorang suspek dengan jumlah keseluruhan bernilai RM37,000 mengikut Akta Dadah Berbahaya (Perlucutan Harta) 1988.
Sementara itu, menurut Hasanuddin dalam serbuan kedua, polis menahan seorang lelaki dan wanita berhampiran sebuah kedai makan di Kampung Dangar dekat Pasir Mas pada pukul 6.30 petang pada hari yang sama.
Katanya, ketika itu, wanita yang berusia 30 tahun itu sedang memegang satu plastik disyaki mengandungi 6,000 pil kuda anggaran RM60,000.
“Wanita itu telah bertindak meletakkan dadah tersebut ke dalam raga sebuah motosikal jenis Yamaha Y15ZR yang diparkir di kawasan itu.
“Bagaimanapun, kita berjaya menahan wanita dan seorang lelaki berusia 33 tahun itu ketika mereka berdua berada di dalam sebuah kereta jenis Perodua Myvi,” katanya.
Hasanuddin berkata, kelima-lima suspek ditahan reman bermula semalam hingga Ahad depan bagi membantu siasatan mengikut Seksyen 39B Akta Dadah Berbahaya 1952. – K! ONLINE


Kastam Perlis tumpas penyeludupan rokok RM7.22 juta
Oleh KOSMO!

28 Julai 2020, 6:08 pm
Oleh NUR NAZLINA NADZARI
KANGAR – Jabatan Kastam Diraja Malaysia (JKDM) Perlis menumpaskan cubaan menyeludup 8.3 juta batang rokok bernilai RM7.22 juta menggunakan lori kontena berhampiran Kompleks Imigresen, Kastam, Kuarantin dan Keselamatan (ICQS) Bukit Kayu Hitam, Kedah pada 21 Julai lalu.
Pengarah Kastam Negeri, Wan Nor Wan Mamat berkata, hasil pemeriksaan kira-kira pukul 10.30 malam itu, pihaknya menemui sejumlah rokok di dalam kenderaan berat dipandu lelaki tempatan berusia lingkungan 40-an.
“Rokok disembunyikan di belakang kira-kira 300 kotak mengandungi pelembut kain bagi mengelirukan pihak berkuasa, bagaimanapun kita berjaya mengesan kegiatan itu,” katanya pada sidang akhbar di JKDM Perlis di sini hari ini.
Kata beliau, siasatan mendapati sindiket membuat pengikraran tidak benar dengan menyatakan kontena berkenaan hanya membawa pelembut pakaian dari Thailand dan dalam perjalanan menghala ke selatan.
“Jika terlepas di pasaran, rokok seludup ini dijual serendah RM3 sekotak,” ujarnya.

Kata beliau, pemandu lori kontena itu direman selama 14 hari bermula 22 Julai lalu untuk siasatan lanjut di bawah Seksyen 133(1)(a) dan Seksyen 135(1)(a) Akta Kastam 1967 serta Seksyen 74(1)(a) Akta Eksais 1976.
Sementara itu, dalam kes berasingan, Wan Nor memberitahu, pihaknya merampas 54 bungkusan berisi 618 kilogram (kg) daun ketum dalam rondaan Op Benteng pada 23 Julai lalu. – K! ONLINE